text:
(AP) — Un album nobo di rapper DMX lo keda lansa e luna aki.
Productor y colaborador di DMX pa hopi tempo, ganador di Grammy, Swizz Beatz, a anuncia ayera cu ‘EXODUS’ lo conta cu material nobo y lo tin su lansamento dia 28 di mei proximo.
“Mi ruman X tabata un di e almanan mas puro y poco comun cu mi a yega di conoce. El a biba su bida dedica na su famia y musica. Mas cu tur e tabata generoso den duna y a stima su fanaticonan sin midi. E album aki, X no por a warda pa su fanaticonan rond mundo scuch’e y mustra con hopi e tabata balora un y cada persona cu a dun’e sosten incondicional”, Swizz Beatz a bisa den un declaracion.
E album posthumo lo ser lansa riba Def Jam, unda DMX a lansa mayoria di su albumnan y a marca historia musical. E prome cinco album di e artista nomina na Grammy tur a debuta na No. 1 riba e Billboard 200 albums chart di tur genero musical. Su hitnan ta inclui ‘Get at Me Dog’, ‘Ruff Ryders’ Anthem’, ‘Party Up (Up in Here)’ y ‘X Gon’ Give It to Ya’.
DMX, kende su nomber legal tabata Earl Simmons, a fayece luna pasa cu edad di 50 aña. Su bida y legado a ser celebra na e Barclays Center na Brooklyn, New York, unda Kanye West, Nas, Busta Rhymes y miembronan di Ruff Ryders collective di DMX – Swizz Beatz, Eve, The Lox – tabata presente y a elogia e rapper.
Su ultimo album, ‘Undisputed’ a keda lansa na 2012.


c: text/html

text:
Prome Minister Evelyn Wever-Croes ARUBA TA DUNA BONBINI NA SECRETARIO DI ESTADO SRA ALEXANDRA VAN HUFFELEN
“Mi ta aprecia cu e ta bishita nos cu e frecuencia aki, pasobra mi ta convenci cu e ta hopi importante pa e tin un mihor bista riba e asuntonan actual pa e decisionnan cu mester wordo tuma na Den Haag.”
ORANJESTAD – Gobierno di Aruba tin e honor un biaha mas di ricibi Secretario di Estado sra. Alexandra van Huffelen na Aruba. Durante su bishita cortico, sra. Van Huffelen lo participa den e conferencia di “Hende Muhe Fuerte” como orador principal, lo reuni cu Prome Minister Evelyn Wever-Croes riba asuntonan pendiente y lo tuma tempo pa scucha e necesidadnan di nos comunidad.
Prome Minister a indica cu su persona hunto cu coleganan Minister, lo reuni cu Secretario di Estado pa por trata diferente temanan cu tin riba agenda incluyendo temanan financiero, temanan di ley di Reino y recorte di salario.
Pa pais Aruba, e bishita frecuente di Secretario di Estado ta importante mirando cu e lo tin un mihor bista di e situacion actual di pais Aruba facilitando asina e proceso di decisionnan cu mester wordo tuma na Den Haag.
“Un bon relacion cu Hulanda ta importante semper y e bishitanan aki ta contribui na un bon relacion. Aruba ta serio, nos ta comprometi cu e plannan di reforma. Aworaki mi ta kere cu tur hende na Aruba ta convenci di e necesidad di e reforma pa nos por para riba nos propio pianan atrobe. Negociacionnan cu Hulanda no semper ta facil pero nos tin cu concentra tambe riba e meta, y e meta ta pa nos para riba nos propio pianan bek. Y si bo concentra riba e meta aki, tur lo demas cu bin na caminda, ta “bijzaak” contal cu mantene recuperacion di nos pais na prome luga y esey ta algo cu Aruba y Hulanda tin den comun.” Prome Minister termina bisando.

robotstxt: allowed

filter: keep


text:
US EPA (US Environmental Protection Agency) ta purba informá residente di Merka tokante kalidat di airu. Siudadano ku ta na altura di e kantidat di sierto materia den airu, por hinka e datonan akí den Air Quality Index (AQI). Kon esaki ta hinká den otro? Skohe un materia i yena e kantidat, na ppb. Na Kòrsou ta algun materia so ta wòrdu midí, entre otro dióksido di suafel, na µg/m3, (esta mikrogram pa meter kúbiko) i ta fásil pa dedusí un promedio diario pa dióksido di suafel. SMOC a tuma e molèster pa hinka esaki den Air Quality Index, pa un promedio di aña 2014, ku bou di huma di Isla tabata 169,4 µg/m3, esaki ta igualá 63,7 ppb (1 ppb ta 2,66 µg/m3). Ku e ppb akí bo ta haña komo resultado loke tin pará akibou. SMOC ke nota ku tin un kantidat di materia ku nos no sa dato di nan ainda, pero prinsipalmente nan por hasi e situashon pió. Nos sa ku 169,4 ta djis un promedio. Sa tin dia ku e emishon ta hopi mas haltu. Por fabor huzga pa bo mes i disidí si bo bira kara sosial-ekonómikamente òf for di prinsipio ekonómiko i medio ambiental, òf nò.
AQI = 317 (Hazardous)
Sensitive groups: People with asthma are the group most at risk.
Health Effect Statements: Severe respiratory symptoms, such as wheezing and shortness of breath, in people with asthma; increased aggravation of heart or lung disease; possible respiratory effects in general population.
Cautionary Statements: Children, asthmatics, and people with heart or lung disease should remain indoors; everyone else should avoid outdoor exertion.


text:
E yiu homber di Marlienne Lyder y Lee Croes tabata ‘uitgeteld’ pa 31 december pero el a nace dia 4 di januari ! Maske tur hende tabata bisa nan hopi leuk, posibilidad pa baby di aña, nan mes tabata spera cu e nace un tiki mas despues.Nan tabata hopi ansioso y loco pa conoce e persona cu nan baby lo ta, con e ta fisicamente y con su caracter lo ta.
Nan tabata sa cu nan lo haya un baby mucha homber y su nombernan ta bin di su 2 bisabuelonan: Adrian Salomon . Marlienne a tuma prenatal yoga y esaki a bin cu ne cu 1x pa luna tin diferente ‘couple classes’ y cada tin diferente topico. Tambe ora ta atende diferente charla, cu ta mustra interesante of util pa nan.Marlienne: Online tin un cantidad di informacion cual ta hacie mas facil pa prepara bo mes, maske tin ora net esaki por haci mas dificil. E por yega na un punto cu bo no sa kico pa sigui of no, paso tur hende tin otro opinion. Nos ta mantene un mente habri pa tur cos, pero na mes momento nos ta busca pa sa a base di kico e opinion-/ teorianan aki ta bin y purba na pensa kico lo funciona miho pa nos, nos manera di biba y locual nos ta pensa ta miho pa nos baby. Si despues nos ripara cu esakinan no ta traha pa nos, semper tin posibilidad di purba algo otro despues.


text:
Durante e periodo di 16 te cu 21 di juni 2021 Gobernador di Aruba, Su Excelencia Alfonso Boekhoudt, a ricibi e directornan di e companianan di utilidad local pa audiencianan separadamente na Gabinete di Gobernador.
Durante e combersacionnan cu Roland Croes (SETAR N.V.). Roberto Geerman (Arugas N.V.), Anthony Irausquin (ELMAR N.V.), Louis Oduber (WEB Aruba N.V.) y Richard Eman (Utilities Aruba N.V.) nan a informa Gobernador tocante di e ultimo desaroyonan cerca e diferente entidadnan comercial sirbiendo interes general.
Tambe a papia tocante e retonan cu e companianan a experencia durante e ultimo aña. E potretnan ta duna un impresion di e diferente audiencianan. Potret: © Kabinet Gouverneur Aruba


text:
Majan Aruba ta bay vota pa su representantenan den Parlamento, e organo mas halto di nos pais. E partido cu haja mas voto tin e prome mandato pa forma un gobierno. Si esaki no logra, loke por sosode den cada democracia, e partido ta entrega e mandato bek na Gobernador y lo sigi pa e proximo partido cu tin mas tanto voto.
Nos por a mira un energia y creatividad hopi grandi den e campanja cu majan lo ta tras di lomba. Eigenlijk cada partido merece pa gana y asina mustra nan afinidad cu e pais cu asina tanto nan ta stima.
Ki ora cada partido ta gana? Ora nan no laga e temporada di campanja ta nan focus y periodo di comunicacion cu pueblo. Un partido ta grandi den su esencia ora e ta tene bienestar general di pueblo den cada decishon y prioridad cu e tuma. E rais y curason di un pais ta su hendenan. Si e pueblo ta progresa den su derechonan fundamental, e pais tambe ta progresa. Si e pueblo ta crece den su balor propio y amor pa su pais a base di e maneho di e gobierno y parlamento, esaki ta combini tur hende. E ta combini tambe tur partido.
Si un partido ta keda den contacto cu su pueblo, no ta importa con chikito e por ta awe. E contacto aki por hasi’e grandi pa e proximo eleccion. Historia di Aruba mes a mustra nos cu partidonan cu awe ta chikito, den pasado tabata esunnan grandi. Y esunnan cu awe ta grandi a jega di ta esunnan chikito di pasado.
Tin un dicho cu ta bisa ‘Conoce bo pasado, pa bo por scoge bo futuro’.
Bo voto ta un derecho, pero tambe un deber sagrado… e escogencia mester ta pa bienestar di Aruba, nos dushi pida baranca, nos Aruba Dushi Tera…
Honra pais Aruba cu bo voto…Ban Brasa nos Pais…
Comprondiendo Bida


text:
Publiká riba 15 Sèptèmber 2022
DESISHONNAN
KONSEHO DI MINISTER
Desishonnan relashoná spesífikamente ku asuntunan di pais riba nivel nashonal di djárason, 14 di sèptèmber 2022:
1. Riba petishon di Minister di Hustisia, Konseho di Minister ta bai di akuerdo pa apuntá señora mr. Cornelia A.P. Thesseling-Baaten komo notario.
Pa mas informashon por tuma kontakto ku Ministerio di Hustisia.
2. Riba petishon di Minister di Asuntunan General, Konseho di Minister ta bai di akuerdo pa hasi un petishon na tur ministerio pa tuma e pasonan nesesario pa hasié posibel ku klientenan por hasi uso di tualèt den e establesimentunan di gobièrnu kaminda ta ofresé servisio na públiko.
Pa mas informashon tuma kontakto ku Ministerio di Asuntunan General.
3. Riba petishon di Minister di Hustisia, Konseho di Minister ta bai di akuerdo pa outorisá e abogado general di Kòrsou pa – na nòmber di Kòrsou – yega na un kòntrakt pa tempu indefiní kaminda ta ofresé asistensia hurídiko na personan di ménos rekurso, ku e siguiente abogadonan:
Den e kuadro akí a bai di akuerdo tambe pa presentá e dekreto nashonal den konsepto na Gobernador pa firmá.
Pa mas informashon tuma kontakto ku Ministerio di Hustisia.
4. Konseho di Minister ta bai di akuerdo ku kontenido di e lei den konsepto ku a inisiá i ta akordá pa trese kambio na e lei di karetera i tráfiko (Wegenverkeersverordening Curaçao) i pa presentá esaki na Gobernador pa firmá.
Pa mas informashon tuma kontakto ku Ministerio di Tráfiko, Transporte i Planifikashon Urbano.
5. Konseho di Minister ta bai di akuerdo ku kontenido di e raportahe interino di Reino Ulandes enkuanto e Tratado pa eliminá tur forma di diskriminashon di rasa (CERD), ku aporte di Kòrsou.
Pa mas informashon tuma kontakto ku Ministerio di Asuntunan General i Ministerio di Hustisia.
6. Konseho di Minister ta bai di akuerdo ku kontenido di e di shete raportahe periódiko di Reino Ulandes enkuanto:
Pa mas informashon tuma kontakto ku Ministerio di Asuntunan General.
7. Konseho di Minister ta aprobá e siguiente puntonan di desishon:
Pa mas informashon tuma kontakto ku Ministerio di Asuntunan General.
8. Riba petishon di Minister di Hustisia, Konseho di Minister ta bai di akuerdo pa apuntá:
Pa mas informashon tuma kontakto ku Ministerio di Hustisia.


text:
Desde cu na luna di maart 2020 a registra e prome caso di COVID-19 na Aruba, e situacion laboral riba nos isla a wordo afecta grandemente. Companian a cera porta, trahadonan a wordo manda nan cas y nos minister di economia a informa cu Aruba lo sufri un perdida di 44% di su GDP. Di trempan a sali na cla, cu Aruba su mercado laboral lo enfrenta un reto enorme.
For di principio di e crisis, medidanan cu wordo tuma, manera ‘shelter in place’ y toque de queda, a pone nos enfrenta un pregunta cardinal y alabes doloroso: cua persona of empresa ta esencial y cua no? Hopi comerciante a wordo reta pa cu esaki, y hopi ciudadano tamba a puntra nan mes: dicon tal caminda ta cera mientras cu otro si ta habri? E medidanan tuma tambe a sobraya e privilegio di esnan cu por traha for di cas (knowledge workers), y esnan cu mester haci obra manual pa nan pan di cada dia.
E crisis aki a mustra cua trabounan tin derecho di existencia y cualnan no. Awo cu nos situacion economico y retonan pa cu nos finansas publico, e discussion encuanto trabou esencial y no esencial ta keda valido y te hasta bira mas determinante. Aruba su situacion financiero prome cu e crisis ya caba tabata precario. Regularmente, CAFT tabata haci un yamada na Aruba pa reduci gasto den e aparato gubernamental. Pa Aruba sali for di e crisis aki, atrobe lo rekeri pa sector publico analisa e existencia y necesidad di cierto trabounan y re-evalua salarionan pa cu typo di trabounan. E pregunta ta surgi si tin mismatch entre salario y trabounan indespensabel den nos mercado laboral.
Un trabou ‘no esencial’, ta un trabou inutil? Pa dia di obrero bonpasa.com ta publica e articulo aki di sociologo y hurista Igmar Reyes. E articulo ta toca e tema di trabou util versus inutil y tambe ta ofrese varios perspectiva y teoria interesante pa cu esaki.
Ki trabou bo ta haci? Esey t’e un di e prome preguntanan cu nos ta haci otro ora di topa pa prome biaha, cual no ta nada straño mirando cu mayoria di nos como adulto ta pasa nos ora di dia (lanta) na trabou. Trabou ta influencia nos bida priva, ta forma gran parti di nos identidad y ta duna un bista den locual nos ta haya importante. Den e relato aki lo trata e fenomeno di bullsh*t jobs (BS jobs).
Hopi estudio a wordo haci y ta concentra riba e aspecto di sentido den trabou. Trabou por haci hende contento, por duna orguyo y energia, pero trabou por haci hende infeliz tambe. Por pensa riba un ambiente toxico na trabou, un colega of hefe insoportabel of un trabou cu no ta duna satisfaccion of cu no ta paga bon. Perde trabou tambe por haci hende hopi malo, e pregunta ta surgi si tin manera cu trabou por aporta na mas sentido den bida?
Tin diferente manera pa haya sentido den trabou y pa ilustra esaki por tuma e storia di e 3 ponedonan di bloki. Ora e prome ponedo di bloki a wordo puntra ki trabou e ta haciendo, e la responde: mi ta poniendo bloki riba otro. E di dos a responde: mi ta trahando un muraya. E di tres a responde: mi ta construyendo un catedral. Tur tres a sa di crea balor di locual nan a haci, pero e ultimo persona a sa di splica cu locual e ta haci tin sentido. E topico aki ta uno cu ta keda complica, paso algo cu tin balor y sentido pa un persona, por diferencia pa un otro.
Hopi estudio a wordo haci y ta concentra riba e aspecto di sentido den trabou. Trabou por haci hende contento, por duna orguyo y energia, pero trabou por haci hende infeliz tambe. Por pensa riba un ambiente toxico na trabou, un colega of hefe insoportabel of un trabou cu no ta duna satisfaccion of cu no ta paga bon. Perde trabou tambe por haci hende hopi malo, e pregunta ta surgi si tin manera cu trabou por aporta na mas sentido den bida?
Tin diferente manera pa haya sentido den trabou y pa ilustra esaki por tuma e storia di e 3 ponedonan di bloki. Ora e prome ponedo di bloki a wordo puntra ki trabou e ta haciendo, e la responde: mi ta poniendo bloki riba otro. E di dos a responde: mi ta trahando un muraya. E di tres a responde: mi ta construyendo un catedral. Tur tres a sa di crea balor di locual nan a haci, pero e ultimo persona a sa di splica cu locual e ta haci tin sentido. E topico aki ta uno cu ta keda complica, paso algo cu tin balor y sentido pa un persona, por diferencia pa un otro.
Teoria encuanto BS Jobs
Aña pasa Professor David Graeber di London School of Economics a saca un buki hopi interesante titula ‘A Theory of Bullsh*t Jobs’, cual segun Graeber ta trabou (bon) paga cu ta asina completamente sin sentido y innecesario cu hasta e trahado no por hustifica su existencia, aunke como parti di condicion di empleo, e trahado ta sinti obliga pa pretende cu esaki no t’e caso. Importante pa sa ta cu ta e personanan mes ta indica cu nan trabou ta inutil, pues algo hopi subhetivo. Tambe Graeber ta afirma cu e balor di BS job ta inversamente proporcional na pago, y pa gran parti, mas util e trabou, mas mal paga e ta. Prof. Graeber ta ilustra esaki cu trabounan cu ta util manera di maestronan y enfermeronan cu merece mas pago.
Pa kita tur confusion, mester haci un distincion entre BS jobs y sh*t jobs. E ultimo trabou ta util pero hopi duro pa eherce y/of peligroso. Por ehempel, nan existencia ta indispensabel, mientras cu dia cu un BS job somenta, niun hende den sociedad lo tuma nota ni haya falta. Asina na mei 1970 tur banconan na Irlanda a sera durante un huelga cu a dura 6,5 luna (Irish Bank Strikes). Tur hende a pronostica un impacto catastrofico, pero lo contrario a pasa, tur cos a sigui draai. Siendo na februari 1968, 7 mil trahado cu ta piki sushi na New York a huelga pa 9 dia largo (The Great Garbage Strike) y e impacto tabata devastador.
Na 2014 Raad van Advies a haci un analisis interesante entre Curaçao y Aruba. A resulta cu Aruba tin hopi mas hende emplea den sector publico siendo nos poblacion ta mas chikito. Remarcabel tabata cu den ministerio di educacion, Aruba ta conta 1295 empleado, siendo Curaçao 841 den mesun ministerio. A constata cu e diferencia no tabata den mas maestro (lamentablemente) sino den mas empleo den beleidsdiensten y gerencia.
E pregunta ta surgi si na Aruba nos tin hopi BS jobs? Tal bes e fenomeno di BS jobs por splica nos desempleo cu ta relativamente abou? Si wak historia mundial, maneho economico durante e Great Depression na 1930 y tambe durante Segunda Guerra Mundial, paisnan desaroya tabata focus riba empleo full-time. E pensamento tras di esaki ta cu crea trabou inutil ta miho cu tin desempleo halto den un pais y evita inkietud bou di poblacion.
E fenomeno di trabou cu no tin niun motibo pa existi segun professsor Graeber no ta existi den sector publico solamente, caminda cu hopi hende ta wordo emplea y toch nada of masha poco ta wordo completa, sino tambe den sector priva. Posicionnan burocratico ta wordo yena siendo cu ora analisa e funcionnan aki, manera middle managers y business consultants, nan no ta aporta na nada. Esaki ta bay contra e filosofia di capitalismo caminda competencia ta stimula eficiencia y mas productividad.
Encuesta online
Por medio di un encuesta online, cual a wordo completa pa 348 persona entre 18 y 65 aña, cu ta biba y traha na Aruba a sali e siguiente resultado. Menos di 3% di e respondentenan no ta haya nan trabou importante y 11% ta haya nan trabou inutil pa comunidad. Siendo si compara cu resultadonan di Prof. Graeber na por ehempel Hulanda, 40% di trahadornan ta haya cu nan trabou no tin sentido y na Inglatera 37% ta haya cu nan trabou ta BS.
Kico lo por splica cu hende ta haya nan trabou no importante of inutil? Entre otro e ganado di Nobel prijs den economia, Richard Thaler den su articulo titula: ‘Nudge, not sludge’ ta remarca cu sierto actividadnan economico ta daña en bes di yuda hende. Por pensa por ehempel con companianan ta probecha di nos parti debil psicologicamente y nos parti ignorante pa asina pone nos cumpra cosnan cu nos no mester (manera riba Black Friday), of cu ta haci nos daño, manera alcohol, tabaco y gambling.
Gran parti di e respondentenan ta hopi satisfecho cu nan trabou, esta 75% ta satisfecho y 10% no. E resultado aki ta casi similar na e encuesta: How Happy is Aruba, di Oficina Central di Estadistica (CBS), caminda 84% di personanan adulto di nos poblacion ta contento, 70% ta contento cu calidad di bida y 70% cu nan trabou.
E resultadonan di e encuesta na Aruba ariba BS jobs ta sorprendente. Mi expectativa tabata di wak e mesun trend cu paisnan grandi y desaroya, pero e resultadonan no ta sostene e teoria aki. Rond 82% di e respondentenan ta haya nan trabou importante y 77% ta haya nan trabou util pa sociedad. Pa cu esaki no tin diferencia entre trahador den sector publico of priva. Nos hendenan ta satisfecho cu nan trabou, nan ta haya (en general) cu nan trabou ta importante y util pa nos comunidad.
E teoria di ‘Alienation’ di Marx na aña 1844 ta duna un splicacion plausibel p’e resultado positivo aki. Segun e teoria, trabounan cu wordo dividi den partinan hopi specialisa (cu conocemento y habilidadnan specialisa) por laga un trabou util mustra inutil, door cu ta perde e bista total. Door di e tamaño chikito di nos economia, trabounan ta rekeri habilidadnan y conocemento hopi mas general compara cu paisnan grandi y desaroya (caminda e grado di BS Jobs ta mas halto tambe). Y paso nos comunidad ta chikito, nos ta wak resultadonan directamente di nos esfuersonan haci na trabou. E componentenan aki ta haci nos considera nos trabou mas lihe util y cu sentido.
Remarcabel ta cu 35% di e respondentenan lo ta probabel pa entrega un parti di nan salario pa asina haya mas tempo pa trabou util y 30% ta duda si nan kier of no. Tal bes cu e 35% aki toch ta sinti obliga pa pretende cu nan trabou tin sentido? Of ta desea solamente mas tempo liber? Na 1930 e economista John M. Keynes a pronostica cu pa 2030 nos tur lo bay traha 15 ora pa siman. Tabatin un motibo pa pensa cu e ta tin rason, mirando avansenan tecnologico, nos ta capabel pa logra esaki. Pero Keynes’ su utopia nunca a materialisa. E motibo standard cu ta wordo duna ta cu consumerismo a crece enormemente y esaki nunca a wordo premira.
Asina e modelo simpel di un sociedad consumidor na su ciudadanonan ta: traha duro > wordo paga > cumpra cos (cu no mester) > sinti bon > ripiti. Pesey ta dificil pa kibra e circulo aki y traha menos ora, sin lubida cu costo di bida a subi substancial y pa añas salarionan no a crece den mesun rapidez cu productividad (cu excepcion di esnan cu top-entrada).
Nos ta bibando den un cultura di consumo incansabel, esaki a bira e curason di nos sociedad. Segun historico Yuval Noah Harari den su tremendo buki titula ‘Sapiens’, e rol di famia y comunidad a wordo kibra door di introduccion di consumerismo, caminda tur ciudadano ta comparti e mesun custumber y interes pa consumo. Pero mi ta kere nos por haci e cambio. Balor y sentido den trabou no mester wordo determina door di consumerismo y trabou sigur no mester sirbi solo pa acumulacion di cosnan (cu nos no mester).
Porta inconscientemente e 35% di respondentenan cu probablemente lo kier entrega un parti di nan salario, pa haya mas tempo pa haci un trabou util, lo mester yega p’e aña benidero (2020) na un balansa mas ideal entre un banda e afan pa mas y mas abundancia y di otro banda mas tempo balioso pa nan mes, of mas tempo pa dedica na trabounan boluntario, na e yiunan, na e grandinan, famia y amigonan. Basicamente, eherciendo asina e berdadero trabou util y cu sentido, esta e real non-BS job.


text:
GRAN FINAL DI KAMPIONATO HUBENIL KATEGORIA U-9 TE KU U-15! DJASABRA 25 DI YÜNI 2022!
Despues ku den luna di novèmber 2021 Kampionato Hubenil a inisiá i ta hungando tur wikènt na diferente stadion rònt Kòrsou, djasabra 25 di yüni 2022, Kampionato Hubenil kategoria U-9 te ku U-15 lo yega na su final. E gran finalnan lo tuma lugá for di mainta te den oranan di atardi na tereno di Willemstad i tambe den Stadion Rignaal ‘Jean’ Francisca.
E aña aki tambe manera e añanan anterior e kategorianan aki a keda repartí den diferente liga p’asina duna e hungadónan mas chèns di desaroyá segun nan nivel futbolístiko. Konsekuentemente lo tin diferente final den kada kategoria ku ta repartí den 2 òf 3 liga.
Durante e gran final aki lo tin un total di 26 trofeo ku lo keda repartí pa ekiponan kampion i supkampion na final di kada enkuentro.
Skema final Kampionato Hubenil Kategoria U-9 te ku U-15;
Komishon Hubenil ta deseá kada un ekipo ku a klasifiká pa e gran final aki hopi éksito i ta ekstendé un invitashon na pueblo di Kòrsou kompletu pa bin apoyá i animá tur nos hungadónan durante e gran final di Kampionato Hubenil 2021-2022!
Entrada ta kompletamente grátis!
24 yüni 2022


text:
Notisia - Notisia
33 Notisianan
- Fecha
- Relevansha
-
Impulso sosial ekonómiko pa islanan di Hulanda Karibense
E gobièrnu hulandes a diskutí ku gobièrnunan di Bonaire, Sint Eustatius i Saba tokante un kantidat di inisiativa pa drecha e ...
-
10-10-10: un komienso nobo pa islanan di Antia hulandes
For di djadumingu 10 di òktober Kòrsou i St. Maarten ta pais nobo den Reino. Boneiru, Saba i Statia awor ta munisipio ‘spesial’ ...
-
Konseho di minister a bai di akuerdo ku e areglo transitorio di sirkulashon di persona pa Islanan BES
Konseho di minister di Hulanda a aprobá e proposishon di minister Hirsch Ballin di Hustisia i sekretario di estado Bijleveld di ...


text:
Tokante Heavy Mix Concrete
A funda Heavy Mix Concrete B.V. na aña 2009. Nos ta produsi betòn, bloki i klenku. Tambe nos ta bende santu i piedra di limestone, Basalt santu i agregado i basalto. Nos ta produsí blòki di betòn pa konstrukshon i pavers ku un fabrika di blòki HESS 1500 kompletamente outomatisá ku ta ekipá ku teknología avansá.
Nos flota di 8 miksertrùks i 3 pòmptrùk ku ta pòmp betón ta permití nos ofrese tur nos klientenan apresiá un servisio lihé i kumpli ku e tareanan di mas pisá.
Nos ta ofresá solushon según e nesesidat di nos klientenan i ta entrega e produktonan ku ta kumpli ku e kliente su midí i spesifikashon deseá.
Nos tin un laboratorio ku ta kontrolá e kalidat di e produkto.
Nos ta yuda nos klientenan tur manera ku ta posibel.
Inovashon
Pa medio di solushonnan inovador i aserkamentu pa kumpli ku nos klientenan su nesesidatnan ku ta kambia, nos kompanía ta desaroya miho produkto i otro servisionan kontinuamente.
Nos a kaba di introdusi nos meskla nobo di betòn ku agregadonan di basalto. E ta robusto i disponibel na preisnan kumbiniente.
Mishon i Vishon
Mishon
Heavy Mix Concrete su meta kontinuo ta pa entregá e mihó produktonan di betòn fabriká ku materia prima di kalidat haltu. Nos ta hasi tur posibel pa kumpli ku nos kliente su nesesidat i konstruí un relashon di durashon largu ku nos kliente.
Vishon
Heavy Mix Concrete ta traha duru pa ta e fabrika di betòn preferí di Kòrsou. Nos meta ta di entregá produktonan di kalidat haltu na preis kumbiniente.
Heavy Mix Concrete ta un kompanía lokal ku a krese ku su raísnan hundu den Kòrsou ku su kultura i su kondishonnan úniko. Ku su raísnan lokal nos kompanía ta fungi komo un paso firme pa tur progreso i posibilidatnan infinito pa futuro di nos kompanía i tambe tur nos klientenan.
E produkshon di produktonan di betòn di kalidat haltu ta eksigí konosementu di e kondishonnan kaminda ta bai husa e produktonan. Partikularmente aki na Kòrsou e klima agresivo di laman, e solo konstante, i otro faktornan di nos medio ambiente ta krea kondishonnan hopi eksigente pa e kalidat di e betòn. Nos ta kompronde tur e kondishonnan aki i pa e motibo ei nos ta produsi produktonan di betòn ku ta kumpli ku e nesesidatnan di Kòrsou. Ta e konosementu di e kondishonnan lokal ta permiti nos produsí e mihó resultado pa nos klientenan manera entre otro e siguridat di betòn inmobil di mas duru.
E poder prinsipal i e fuente di Heavy Mix Concrete su gran forsa ta e kompanía su operadornan satisfecho i kontentu. Nos operadornan tin e aktitut korekto, e konosementu tékniko i e eksperiensia nesesario. Kada miembro di nos kompanía ta hasi tur su posibel pa garantisá e satisfakshon di nos kliente. Kada un ta entrega trabou ekselente ku ta resulta den satisfakshon total di nos klientenan i ta hasi e adelanto general di nos kompania posibel.
Durabilidat
Durabilidat no ta un palabra okashonal pa nos sino e filosofía den nos kompanía su kultura i trabou. Nos ta tene naturalesa den konsiderashon den tur nos operashonnan. E kompanía Heavy Mix Concrete ta orguyoso di logra establesé harmonia ku e medio ambiente.
Nos ta husa materialnan resiklá i nos tin nos mes planta di resiklage. Nos ta praktiká e mihó resiklage pa tur sobrá di betòn.
Pa medio di nos estrategianan ku ta tene konsiderashon ku e medio ambiente nos ta suavisa e impakto di e prosesonan di produkshon i aktividatnan di konstrukshon riba nos medio ambiente. Nos ta mehorá i husa praktikanan operashonal komo kontesta riba retonan manera impakto di CO2 abou den e meskla di betòn.
E praktikanan akí i e esfuersonan pa konservá e naturalesa ta di hopi importansia pa islanan i paisnan vulnerabel manera Kòrsou ku ta importante den e debate i kòmbersashonnan tokante nan kuido i mantenshon.
Ora bo hasi uso di nos produktonan i servisionan bo konstruí i tambe kontribuí ku e mantenshon di eksistensia di e isla Kòrsou i bo ta krea un futuro sigur pa e generashon ku ta sigui.


text:
Sera konosí ku DJ Karixon i ‘Talento di kaya’
TRENDSZa hiba kombersashon ku Genard ‘DJ Karixon’ Mohamed. Ta trata aki di un persona kende a nase na Aruba i durante di hinter su bida a dediká na músika.
E la bira konosí, despues di tabata un di e poko nan ku tabata produsí EDM (Electronic Dance Music). Esaki a hasié rápidamente popular, unda mesora a inisiá ku interesnan i kontratonan pa ku su presentashon. Miéntras tantu awor e ta dediká na músika riba kaya, ku ‘Talentonan di Kaya’. “Mi a aktua den festivalnan grandi na islanan ABC, manera entre otro den ‘Electric Festival’ i tambe ‘Flip Flop’ na Aruba, ‘den Amnesia’ i ‘Su’ legria’ na Kòrsou i ‘Utopia’ na Boneiru. Banda di e aktuashonnan aki, tambe mi a logra pega diferente hit na radio, unda tambe mi a logra gana un award, komo premio di e mihó di DJ di aña 2015 na radio.
Miéntras tantu 2 aña pasá mi a bin Hulanda, pa asina por a sigui studia den musikal na Rijn Ijssel. Unabes aki mi a bin ripara ku interes pa EDM, ta mas grandi ku na Aruba i ku e konkurensia den esaki ta enorme, unda komo un nobato bo ta kai chikí.
Lokual ku si mesora a hala mi atenshon ta e músikonan ku ta toka riba kaya na Hulanda, lokual ku no ta konosí na Aruba. Den diferente suidatnan grandi mi a tuma nota di talentoso músikonan aktuando riba kaya. Tabata aki ku mi a haña e idea den trabou musikal konhuntamente, unda mi a bin ku e “Talentonan di Kaya”, DJ Karixon a duna di konosé. Siguiendo riba e tema, e la splika mas aleu ku su idea a bin kristalisá na su pais natal Aruba. Pa esaki por a bira posibel Genard Mohamed, a splika TRENDSZ kon tur kos a kana.
“Luna di yüli, ta e luna ku mayoria studiante arubano ta regresá kas pa asina pasa dianan di vakashon ku famia-, amigu- i konosínan. Esaki mi tambe a hasi i tabata despues ku mi a kumpra mi tíket, ku mi a bin na e idea, pa por introdusí ‘Talento di Kaya’, na Aruba. Kon lo mi a hasié un realidat si, mi no tabata sa, debí di no tabata sa ku tin músikonan ku ta aktua riba kaya, na Aruba.
Den mi intentonan pa por sa ku tabatin òf ku tin ku e interes, mi a tende di ‘Mosky’, kende ta Cecil Gario. Nan a splika ku e tabata unu ku tabata toka den bario di Sanikolas na Aruba, ku su kitara. Despues di basta buska mi a logra haña kontakto ku su persona i sigur no tabata fásil pa konvensé ‘Mosky’ di un ke otro, primeramente na telefon. Durante nos reunion e la bin na splika di sa ken mi ta i ya den pasado a bisa di lo kier traha ku mi, despues dia mira un presentashon di mi na televishon. Despues ku nos a yega na un akuerdo, mi a tuma kontakto ku “Chahmi Films”, pa por a hasi e grabashon, ku seguidamente a bira realidat.


text:
Treasure New Era tin awor kuater triunfo sin derota. Den wikènt e tim a bolbe gana dos enkuentro i awor ta komandá e tabla di posishon den All Star Softball League.
Den e di dos wikènt di kompetensia den All Star Softball League tabatin kuater wega den Frank Curiel Ballpark. E liga aki ta pa sòfbolistanan veterano di kua vários den pasado a hunga den divishon máksimo di Curaçaosche Softball Bond (CSB).
Despues ku den e promé wikènt dje kompetensia nobo Treasure New Era a gana su dos weganan kontra di The Fighter, e wikènt aki e ekipo a superá The New Warrios tambe na dos okashon. E supkampion di All Star Softball League a skor total 28 kareda i risibi solamente 5 kontra.
Treasure New Era a gana djabièrnè ku skor di 11-5. Picher Carine Fluonia a bolbe registrá un viktoria, miéntras ku Judeska Kastaneer a bati 1 hit den 1 turno na bate: 1-1. Picher Churmalyn Eduarda di The New Warriors a pèrdè e wega i Jadira Hellement a sali mihó bateadó dje enkuentro ku 2 hit den 2 turno (2-2). Pa Treasure New Era: 11 kareda, 14 hit i 4 eror. The New Warriors: 5 kareda, 9 hit i tambe 4 eror.
E di dos wega entre e mesun timnan a tèrminá ku skor di 17-0 pa Treasure New Era. Minerva Maduro a sali picher ganadó, miéntras ku Solange Soliana i atrobe Judeska Kastaneer tabata perfekto na bate. Tur dos a dal 3 hit den 3 turno: 3-3. Picher Marin Windster a sufri e derota pa New Warriors i mihó bateadónan tabata mesun Marin Windster i Adicela Sedney. Tur dos tabata bon pa 1 hit den 1 turno, esta 1-1. Pa Treasure New Era: 17 kareda, 19 hit i 0 eror. The New Warriors: 0 kareda, 4 hit i 2 eror.
Despues ku den e promé wikènt dje kompetensia den All Star Softball League The Fighter a pèrdè su dos weganan kontra di Treasure New Era, e wikènt aki ela gana su promé dos weganan. E tim a superá Lady G ku skornan di 21-4 (djabièrnè) i 3-0 (djasabra).
Picher Sevilla Martina a gana e enkuentro djabièrnè. Lisette Hooi tabatin un anochi perfekto na bate ku 4 hit den 4 turno (4-4). Solange Martina tabata e picher pèrdèdó, miéntras ku Suyenne Otto a bati 2 hit den 2 turno (2-2). E sifranan di The Fighter tabata: 21 kareda, 21 hit i 0 eror; Lady G tabatin 4 kareda, 6 hit i 4 eror.
E wega di djasabra Angeledwina Sambo a sali picher ganadó. Solange Alberto a sali mihó bateadó ku 2 hit den 2 turno (2-2). Pa Lady G picher Suyenne Otto a pèrdè e wega, miéntras ku Dianella Joseph a dal tambe 2 hit den 2 turno (2-2). Pa The Fighter 3 kareda, 5 hit i 0 eror i pa Lady G 0 kareda, 5 hit i 1 eror.


text:
Bonaire Human Rights Organization i su sekshon “Hóbennan pa Derecho Humano Bonaire” huntu ku Global Entrepeneurship Week ke yama danki na tur hende pa e asistensia haltu i e tremiendo ambiente na e di dos edishon di nos seri di sine: ‘Konsientisá i empoderá’.
Global Entrepeneur Week ke inkluí tur hende, pa asina siña komunidat ku kompartimentu di komosementu ta yuda tur hende bai dilanti. Nos ke enkurashá empresarionan i pueblo en general pa komparti sabiduria i pa buska oportunidat kaminda tin un buraku den lokal komundat por ofresé. Kada desafio por bira un oportunidat!
Lokual ku NKBB tin komo meta, pa siña hoben tokante di nan derechonan basiko, ta tremendo. Hopi no sa mes kiko nan derecho ta. Si tin un hende ku ke yuda e hobennan ku e parti ei nos ta gara e hende ei ku man I pia. Nos ta sostene e nochi di sine aki espesialmente paso esaki ta un pelíkula traha na ex-Antias, ku ta mustra hobennan ku nos ke i nos por ta kreativo.
Nos a habri e anochi ku un otro poema profundo di Sydney Marten ku a enkurashá oyentenan pa para firme den kara di oposishon, pa sigi kere den bo meta asta si bo ta e uniko ku ta kere den bo meta i pa pensa kritiko di lokual nos ta enkontra diario.
A kontralio di e prome anochi, nos a skohe pa un pelíkula lokal i independiente pa e di dos anochi. E pelíkula produsí na Korsou, yamá ‘Buladó’, ta konta e storia pensivo i emoshonal di un hoben ku ta lamentando su mama ku nunka e no a haña chèns di konosé. E hoben, Kenza, buskando un manera pa dil ku e ousensia di su mama, ta hañ’é mei mei di su tata ku ta un homber serio ku pensamentu moderno i su welo ku ta buskando e mundu spiritual di su ansestronan. E pelíkula ta mustra kon Kenza ta kana e liña fini entre e dos figuranan aki den su bida. Kombina ku imagennan bunita di nos isla hermana Korsou, e pelíkula aki a tuma tur hende presente riba un biahe di un ora i mei.
BHRO un biaha mas ta kontentu ku e resultado di e movie night. Mes kos ku biaha pasa, un gran kantidat di hende ku a pasa banda di e evenemento a kai sinta den a parke rondo di e pantaya, pa asin’ei tambe por a gosa di e pelíkula. E seri di sine ‘Konsientisá i empoderá’ lo sigi 4 di decèmber ku un otro pelíkula positivo, poderoso i konsiente, kua nos lo anunsiá pronto.


text:
Kompensashon pa un solo biaha di taksi, i kompania di “tour” i di hür outo
Apresiabel empresario,
Pa medio di e karta aki, Entidat Públiko Boneiru kier a informá bo (kompania) di lo siguiente.
Gobièrnu di Boneiru ta introdusí un medida di sosten adishonal pa kompanianan di transporte turístiko. E sosten ta enserá un kompensashon pa gastunan di impuesto di vehíkulo di motor (motorrijtuigenbelasting) di un solo biaha na tur taksi, i kompania di “tour” i di hür outo registrá na Kámara di Komèrsio, den kuadro di e pandemia di Covid-19. Ta trata di un montante di $ 100,- di kompensashon pa kada vehíkulo ku e taksista, kompania di “tour” òf hürdo di outo tin registrá bou di su negoshi.
Por otorgá e kompensashon di un solo biaha akí bou di e siguiente kondishonan:
- Bo ta inskribí i ta bibá na Boneiru;
- Bo por demostrá ku e fecha di establesimentu di bo negoshi na Boneiru ta promé ku 1 di mart 2020;
- Bo a paga impuesto di outo di aña 2020 kompletu;
- Bo negoshi ta registrá na kamara di komersio Boneiru;
- Si ta trata di un negoshi di taksi: bo ta e shofùr prinsipal i alabes ta esun ku ta registrá komo responsabel pa e pèrmit, i tin e último dekretonan bálido ku ta demostrá esaki;
- Si ta trata di un negoshi di hürmentu di outo: bo mester tin komprobante di pago di impuesto, di hürmentu di outo di e tres último lunanan.
Tene na kuenta ku ta pidi e kompensashon pa un vehíkulo ku ta registrá, òf mas bien vehíkulonan di e negoshi ku ta registrá i ku ta aparesé den e sistema di Entidat Públiko Boneiru.
Por apliká pa e medida di sosten aki te ku dia 10 di òktober 2021. Download e formulario di petishon for di https://bonairegov.com/pa/empresarionan/kompensashon-pa-un-solo-biaha-pa-kompania-di-taksi-di-tour-i-di-huer-outo, yen’é, skèn e i mand’é huntu ku e pruebanan pidí i aneksonan via di e-mail na alivio@bonairegov.com. Tambe por entreg’é personalmente na ofisina di Direktorado di Komunidat i Kuido na Kaya Neerlandia 41, for di djaluna te ku djabièrnè entre 8’or i 11’or di mainta.
E kompensashon di $100 ta pa kada vehíkulo ku ta registrá komo vehíkulo di bo negoshi.
Atentamente,
Entidat Públiko Boneiru


text: KRALENDIJK – Hopi reklamo a drenta na mesa di redakshon di Radio Live 99.9 FM relashoná ku e parti di toren ku tin tras di montaña pega ku tereno di futbòl i bolas. E motibu di malkontentu ta ku a pone un parti di e toren, ku ántes tabata na aeropuerto Flamingo, sinembargo e kos ta trese un mahos bista na e sitio. Tin hende a menshoná momentu ku nan pasa den e área, nan tin ku sera wowo pa no tuma nota di e ruina. E pregunta ta dikon no a drech’é promé a bent’é na e sitio ku e ta awor. Momentu ku a pone na e sitio, por a inisiá trabou rápido pa drech’é, òf e intenshon ta pa e keda manera e ta? E idea ta bon sinembargo e forma ku a ehekutá e plan ta kompletamente for di òrdu, algun persona a menshoná. El a pidi Radio Live pa duna e asuntu atenshon pa esnan konserní hasi algu na e restu di toren tras di montaña. Por komprondé ku e idea ta pa pone e toren ku ántes tabata na aeropuerto Flamingo, kaminda e promé avion a aterisá na Boneiru, e área tras di montaña.


text:
Resultadonan di Beisbòl Liga Grandi ayera:
- Kansas City Royals a derota Cleveland Indians ku skor di 6-2
- Toronto Blue Jays a pèrdè di Boston Red Sox ku skor di 6-5
- Chicago White Sox kontra Baltimore Orioles a keda postpone pa motibu di protestanan fuerte ku ta tumando lugá na Baltimore
- Tampa Bay Rays a pèrdè di New York Yankees ku skor di 4-1
Didi Gregorius a konektá 1 hit den 3 turno na bate ku 1 base por bola. Didi tin un promedio di .218
- Milwaukee Brewers a pèrdè di Cincinnati Reds ku skor di 9-6
- New York Mets a derota Miami Marlins ku skor di 3-1
- Washington Nationals a pèrdè di Atlanta Braves ku skor di 8-4
Andrelton Simmons a konektá 1 hit den 4 turno na bate ku 1 kareda anotá. Andrelton tin un promedio di .278
- Pittsburgh Pirates a pèrdè di Chicago Cubs ku skor di 4-0
- Seattle Mariners a derota Texas Rangers ku skor di 3-1
- Detroit Tigers a gana Minnesota Twins ku skor di 5-4
- Philadelphia Phillies a derota St. Louis Cardinals ku skor di 4-1
- Colorado Rockies a gana Arizona Diamondbacks ku skor di 5-4
- Houston Astros a derota San Diego Padres ku skor di 9-4
- San Francisco Giants a pèrdè di Los Angeles Dodgers ku skor di 8-3
Partidónan di Liga Grandi pa awe:
- Kansas City Royals kontra Cleveland Indians
- Toronto Blue Jays kontra Boston Red Sox
- Chicago White Sox kontra Baltimore Orioles
- Tampa Bay Rays kontra New York Yankees
- Milwaukee Brewers kontra Cincinnati Reds
- New York Mets kontra Miami Marlins
- Washington Nationals kontra Atlanta Braves
- Pittsburgh Pirates kontra Chicago Cubs
- Seattle Mariners kontra Texas Rangers
- Detroit Tigers kontra Minnesota Twins
- Philadelphia Phillies kontra St. Louis Cardinals
- Colorado Rockies kontra Arizona Diamondbacks
- Los Angeles Angels kontra Oakland Athletics
- Houston Astros kontra San Diego Padres
- San Francisco Giants kontra Los Angeles Dodgers
Breve:
Tripel A
- Sharlon Schoop no a konektá hit den 4 turno na bate pa Norfolk Tides.
Dòbel A
- Chris Garia a konektá 1 hit den 5 turno na bate pa Frisco RoughRiders. Chris tin un promedio di .175
Klase A
- Carlton Daal a konektá 1 hit den 4 turno na bate pa Daytona Tortugas. Carlton tin un promedio di .157


text:
asistente doméstiko (sustantivo)
-
buki di oro
-
standarisá
-
tipo di palabra: sustantivo
-
kontabel
-
mirá: 717 bia
- deskripshon: un rango den fishi di kuido na nivel 1. E ta yuda ku trabounan doméstiko ku un kliente no por hasi e mes mas manera hasi kompra, laba paña i tayó, strika i trabounan di kuido personal manera yudansa pa lanta for di kama, pa kome i kuido personal manera baña i bisti.
- asistente di kuido
- hulandes: helpende. hij/zij neemt huishoudelijke taken over die de cliënt niet meer zelf kan doen zoals boodschappen doen, afwassen en strijken en verzorgende taken, zoals helpen bij het opstaan, aan- en uitkleden, persoonlijke verzorging en helpen bij eten.
- E palabra aki ta parti di e siguiente glosarionan:
Glosario di Palabra di e Trayekto Asistente di Kuido Nivel 1
Glosbe
Dutch Caribbean Platform (DCDP)
-
Pa mira e palabra aki usá den konteksto den e biblioteka digital (por ehèmpel den buki i artíkulo), klek riba e siguiente konekshon:
asistente doméstiko
anterior i siguiente


text:
Archive for August, 2014
EVELYN WEVER-CROES: DEN 2013 GOBIERNO A GASTA 36 MIYON MAS DI LOCUAL PARLAMENTO A APROBA Ta bira tempo pa tene ministernan personalmente responsabel pa esaki!Posted: August 30, 2014 in Noticiero 94
Glenbert Croes: MILTON HENRIQUEZ : “UN INTERES SO TA CONTA, E INTERES DI PUEBLO”Posted: August 30, 2014 in Johnny Habibe
Oranjestad-Mo Michi su ultimo mensahe durante mi bishita y conversacion cune na Hospital tabata ta: UN INTERES SO TA CONTA E INTERES DI PUEBLO. E palabranan aki lo keda como un credo politico pa nos y lo keda como nos herencia politico di dje y nos mision cu nos ta asumi den nos bida y lucha politico pa realiza y logra esta e felicidad y progreso berdadero pa henter nos pueblo sin distinccion.
Como juinan di Betico hamas nos lo lubida Milton Henriquez cariñosamente yamá Mo Michi, ta imposible pa nos lubida e sentimiento di amor y lealtad cu semper e la expresa pa e lucha di nos Pueblo pa ta liber y pa nos Libertador su bon amigo nos tata Betico Croes. Mo Michi tawata un amigo fiel na Betico, fiel na e lucha di nos Pueblo pa ta liber, fiel na un caminda di bida companja pa su rectitud como homber correcto, firmesa den su opinionnan y firmesa den su conviccionnan. Na su Señora Tia Miriam, na su Juinan Dwight y Milton y na henter su Famia y Amigonan: Boso mester ta orguyoso di tabatin un persona tan especial den boso bida manera Mo Michi. Nos sa cu boso ta SUMAMENTE orguyoso di dje, manera e tabata increiblemente orguyoso di bosonan.
En lo personal, mi ta agradecido cu mi por tawata tin e luho di su tempo y opinion pa consehami y guiami tur ora cu e la considera importante pa orientami den un curso na interes di nos Digno Pueblo…su Pueblo….su Aruba.
Mi ta sumamente contento cu Dios Todopoderoso a duna su famianan, su juinan, su Señora y na nos tur cu ta stimé, e tempo den su bida cu e la dedica na tur cu e la stima.
Awor cu e ta rumbo e reino celestial unda cu e lo topa cu su familiarnan cu a bai, y su gran amigonan cu ta wardando e, nos ta pidi nos Todo Poderoso brinde un lugar especial den e luz y paz di su reino pa su descanso eterno. Nos pidi den nos oracionnan: Mo Michi sigi pidi pa bo Pueblo, nos Pueblo cu tanto bo a stima. Mo Michi nos lo percura, hunto cu bo juinan y Tia Miriam, di representa bo memoria y legado dignamente. Nos lo haya bo falta inmensamente. Pero nos paz ta cu awor bo lo ta mas serca di nos Gran Dios pa pidi’e pa su bendicion pa nos salba e pida baranca aki cu ta nos Patria Aruba. Pa nos salba nos Patria Aruba pa asina nos rescata nos Pueblo y e futuro generacionnan di nos juinan cu lo mester sigi cu e bon ehempel cu bo a hasi e tenor di tur bo accionnan, conducta y pensamento den bo bida den tur su aspectonan.
Mo Michi sosega na paz, HAMAS NOS LO LUBIDABO.
Den nomber di juinan di Betico: Glenbert F. Croes Miembro di Parlamento pa MEP
A duna toezegging na Tierra del Sol pa bin cu un hotel 5 strea cu maximo 200 camberPosted: August 25, 2014 in Johnny Habibe
Oranjestad-Durante un conferencia di prensa dialuna mainta Minister di Otmar Oduber a splica mas riba e desicion di Gobierno pa otorga un toezegging na Tierra del Sol (TDS) pa construccion di un hotel 5 strea.
Minister Otmar Oduber a splica cu manera ta conoci TDS a pasa den bastante turbulencia den e ultimo 10 pa15 añanan, unda na diferente ocasion tabatin diferente gruponan, cu ta keda cerca di e mesun famia, cu a opera TDS e ultimo añanan. Sin embargo na final di 2012 y cuminsamento di 2013 a cuminsa mustra den e direccion cu no por mantene e maneho di TDS mas den e forma actual, unda cu na diferente ocasion acerca Gobierno for di e tempo ey caba pa mira kico y con nan por intermedia.
Gobierno na su turno a mustra riba e diferente puntonan cu e lo kier mira e grupo aki cumpli cu ne, na momento cu haci un peticion di nobo pa un hotel den e compleho di TDS. Ta asina cu den pasado, rond di aña 2005 – 2006, ya caba un tipo di permiso a wordo otorga pa construccion di un hotel, pero e tempo ey no a logra ehecuta e compromiso cu e Gobierno anterior a duna. Esaki a conduci cu recientemente den corte a pidi pa pospone pago di debenan dor di e tres propietario di TDS cu a bini hunto.
A traves di e e curator a haci cierto calculacionnan y a laga traha un rapport manera tabata e condicion for di algun aña pasa na e grupo, dor di un compania renombra, Atlas, cu ta esun cu a prepara e documento financiero, pa cual nan a bay corte pa pidi e posponemento, e mandatario a bisa. Minister Oduber a splica cu den transcurso di e calculacionnan cu a wordo haci pa loke ta e posibel rescate di TDS , Gobierno a pone cierto condicionnan. Gobierno a laga un comision di experto nombra dor di tres minister, Minister di Finanzas anterior, Minister di Infrastructura y Minister Oduber mes, realiza un rapport riba kico lo ta e impactonan cu un posibel kiebra di TDS lo tin y kico e consecuencia di esaki lo ta y si en berdad e unico opcion na e momentonan aki pa rescata e propiedad lo ta e adkisicion di un hotel, e mandatario a splica.
Minister Oduber a comenta cu na diferente ocasion a mustra riba e hecho cu inicialmente Gobierno no ta apoya e idea pa añadi un propiedad adicional di hotel pabou di nos isla. Sin embargo e trabou di e comision en cuestion a conclui mescos cu e grupo financiero cu tambe a haci e raportahe pa e curator. A base di e conclusionnan di e rapport aki recientemente Gobierno a duna un aprobacion na e grupo nobo di TDS, pa por tin e opcion pa construi un hotel 5 strea cu e condicion cu lo tuma e diferente puntonan cu a wordo poni na cuenta, caminda lo tin un construccion di maximo 200 camber den e propiedadnan di TDS. . Estudionan a mustra bon cla cu un kiebra na e momentonan aki di TDS lo tin diferente consecuencia pa nos isla. Di cual un di esunnan principal y mas grandi ta e impacto cu esaki lo tin riba e opinion publico riba nivel internacional, caminda cu gran mayoria di e real estate den e propiedad aki ta pertenece na gruponan den exterior y definitivamente Gobierno no lo por laga esaki pasa .
Tambe lo tin efectonan negativo riba nos empleadonan y e parti laboral na TDS tabata un efecto preocupante. Sigur tambe e efecto cu lo tin pa loke ta trata comerciante y creditornan local , unda ta papia di un suma di mas o menos 100 miyon cu ta envolvi den henter e proceso aki. Den cuadro di e maneho di turismo , unda cu Gobierno ta canando den e direccion pa por atrae e mas turista afluente pa Aruba, cu ta e turista cu tin mas poder di compra y cu ta gasta mas, a wak e decision di duna toezegging pa por bin cu un hotel 5 strea como algo positivo pa eleva nos Producto Aruba.
SUBWAY ARUBA CU CURSO PA SU STAFFPosted: August 25, 2014 in Noticiero 94
Oranjestad,– Subway Aruba ta conoci pa ta e fastfood di mas saludabel rond mundo caminda cu nan ta ofrece pan, salada, flatbread, wraps y soppi cu diferente tipo di ingrediente. Subway ta conoci pa ofrece tur nan productonan fresco caminda cu loke bo pidi ta wordo prepara bo dilanti. Ademas di esaki Subway ta promove movecion y semper ta percura pa mantene nan servicio y nan calidad na esun di mihor.
Banda di esaki Sublicious Aruba N.V. ta un compania cu semper ta inverti den e desaroyo y conocimento di su staff. Esaki tawata e caso tambe na comienso di siman caminda cu tur managers a sinta hunto pa tuma un curso caminda cu tecnicanan mas avansa y nobo cu ta wordo usa den Subway a wordo presenta. E curso aki a wordo duna pa Sr. G. Hernandez kende a bin for di Merca.
E meta di e curso aki ta pa mantene staff y personal di Subway bon informa di e cambionan di mas nobo como tambe pa mehora e conocemento. Ademas nan ta papia di e forma con pa mantene un bon servicio y duna informacion na cliente den tienda. E curso aki a consisti di un parti teoretico y practico caminda cu na ultimo nan a ricibi un demostracion den tienda di locual a wordo presenta mainta pa asina aki sigura cu por trece tur loke cu nan a sinja den practica.
Tur participante a ricibi un certificado na final di e curso como prueba cu nan tuma parti di e curso aki.
SUBWAY ARUBA tin 8 localidad parti strategicamente ariba nos isla. 7 di nan ta habri tur dia di 730am pa 11pm. Esakinan ta Cura Cabai, Savaneta, Sta. Cruz, Paradera, Palm Beach, Alhambra, y Seaport. Subway Certified ta habri di dialuna pa diasabra di 8am – 430pm. Sigui tur desaroyo di SUBWAY via http://www.facebook.com/SUBWAYARUBA y ariba twitter na @SubwayAruba y kedabo bon informa.
Forma parti di Sabrina Wilson Barrett su proyecto ambiental pa proteha Aruba su turtuganan di lamaPosted: August 25, 2014 in Johnny Habibe
Oranjestad-Eagle Beach — Sabrina Wilson Barrett, 18, hospedando cu su miembronan di famia na La Cabana Beach Resort & Casino, ta un damita hoben cu un curason grandi. Pa su proyecto di scol na 2013, el a cuminsa traha armband y coyar, traha di materialnan natural, bendiendo nan na e resort y dunando tur e placa recauda na e instancia caritativo local Turtugaruba.
E lucha di e turtuganan Caribense, cu ta bringa pa sobrevivi contra e desaroyo moderno di playanan, y e necesidad di concientisa tur hende tocante e proteccion pa turtuganan di lama rond di mundo, a conmove Sabrina pa drenta den accion y a inspir’e pa traha piesanan di joyas atractivo na man, pa yuda recauda fondo pa e fundacion.
Turtugaruba ta un fundacion caritativo pa e conservacion di turtuga di lama y nan habitat den e region Caribense, specialmente riba y rond di Aruba. Turtugaruba ta un miembro orguyoso di e Wider Caribbean Sea Turtle Conservation Network (WIDECAST). E fundacion ta raporta cu cuater especia di turtuga di lama por ser mira ta pone webo akinan, esta e Driekiel, Dermochelys Coriacea, for di Maart te Juli, e Loggerhead Turtuga, Caretta Caretta di Mei pa Augustus, Hawksbill Turtuga, Eretmochelys Imbricata di Juni pa November y e Turtuga Berde, Chelonia Mydas di Juni pa Oktober.
E rayonan caluroso di e solo ta tene e webonan cayente, e fundacion a informa, den e neishi cu ta dera den e santo moli durante incubacion. E turtuganan chikito ta sali despues di 2 luna, den e periodo di 45 pa 70 dia, dependiendo riba e especia. Pa mas informacion tocante e conservacion di turtuga di lama na Aruba, bo por manda un email pa turtugaruba@hotmail.com
HIT 94 FM Ta garantisa un aumento sigur di bo benta di bo producto of empresa.Posted: August 25, 2014 in Noticiero 94
Promo-Tur dia nos ta lanta,tur dia nos ta pensa,particularmente como persona cu ta traha den comercio bo ta pensa con mi por anuncia mi producto atravez di un media cu no tin compromiso cu ningún partido politico,of laso cu ningún instancia cu por stroba mi producto drenta den tur cas,auto empresa e industria di nos país Aruba.
Pensa sabi,unico media cu ta restabo pabo anuncia bo producto independientemente sin ningún laso cu ningún instancia aki na Aruba ta Hit 94 FM,laga expertonan di decadanan di sabiduria den media giyabo pa bo jega na e anuncio corecto pa bo producto of empresa.
Awe un dia den tempo dificil di tanto manipulación di tanto forma con pa cambia bo pensamento ta bon bo sinta un rato y pensa…
Ta facil, duna Hit 94 un jamada y sinti con bon bo ta wordo trata,serca nos como empresa bo ta un amigo y un amigo pa semper.
Jama nos na 5820694 of manda un email na hit94fm@gmail.com
“WOMEN IN LEADERSHIP CONFERENCE 2014” A KIBRA TUR BARERA!Posted: August 25, 2014 in Johnny Habibe
ORANJESTAD, Aruba – 25 di Augustus 2014: Diabierna ultimo, dia 22 di Augustus 2014 a tuma luga e di tres edicion di “Women in Leadership Conference” organisa pa Aruba Trade and Industry Association (ATIA), Caribbean Mercantile Bank (CMB) y Setar N.V. Aproximadamente 500 hende muhe y algun hende homber a reuni trempan na Renaissance Convention Center determina pa asina siña kico exactamente ta e “Glass Ceiling” y con pa kibr’e.
E mainta a cuminsa cu palabranan di Shahaira Labad, Gerente di Mercadeo di Setar N.V. cu a comparti su historia personal di con e tambe a surpasa varios obstaculo den su carera profesional. Siguientemente Ghislaine Grant Comenencia, Senior Relationship Officer Premium Banking di CMB, a duna palabranan di motivacion tur esunnan presente pa tambe kibra nan bareranan pa asina logra nan meta den e mundo corporativo.
Sr. Francio Guadeloupe, PhD den Antropologia tabata e prome orador riba escenario, su presentacion tabata tin un toke spiritual caminda e la enfatisa cu prome cu tur cos, nos tur ta ser humano. E la haci varios pregunta cu a pone e publico reflexiona riba nan prioridadnan profesional y na mes momento e la recorda nos riba e “ser mama” cu ta esun cu ta representa e prome figura di lider den nos bida.
Siguientemente Michelle Ryan a trece algun cifra hopi interesante pa dilanti cu ta ilustra e asina yama “Glass Cliff”. Su estudionan experimental di e ultimo 10 añanan aki ta mustra cu na momento cu un compania ta den un crisis, ta ora mas e profesionalnan ta opta pa un lider muhe. E profesora di psicologia Social y Organisatorio a splica mas riba e conceptonan aki manera e “Think Male, Think Manager” y “Think Female, Think Crisis”.
E tayer interactivo di Anita de Groot tabata uno emocional tambe caminda e la papia tocante “Balanced Leadership” y aspectonan berdadero di felicidad tanto den bida personal como den profesional. E participantenan a haci un ehercicio tambe basa riba energia y na mes momento a siña tocante diferente forma di comunica.
Finalmente Sra. Carmen Breeveld a conclui e atardi cu un presentacion caminda e papia ‘cla y raspa’ di e situacion actual di e hende muhenan cu ta y kier asumi un posicion di liderazgo den un compania. E parti mas interesante ta cu Sra. Breeveld a trece pa’ dilanti kico tur e hende muhenan por siña di hende homber, entre nan topiconan manera, envidia, jaloezie, y redo den ambiente laboral.
ATIA conhuntamente cu CMB y Setar N.V. kier ta gradici tur participante cu tabata presente y e boluntarionan cu a yuda di un forma of otro na e grandioso evento aki. ATIA, CMB y Setar N.V. ta invita un y tur pa bishita e website http://www.womenaruba.com of Facebook page http://www.facebook.com/womenaruba pa aprecia tur lo ke a sosode durante e conferencia.
Ministerio di Turismo, ATA y Setar trahando riba proyecto pa por ofrece wi-fi na diferente punto di nos islaPosted: August 24, 2014 in Johnny Habibe
Oranjestad-Siman pasa Minister Otmar Oduber tabatin un reunion cu Setar y ATA den cuadro di e plannan cu Oficina di Turismo tin hunto cu Gobierno y den e caso aki Ministerio di Turismo, pa por haci di diferente punto na nos isla hotspotnan, pa por ofrece wi-fi.
E mandatario a menciona por ehempel Bushiribana, Casibari, Ayo Rock Formation, Natural Bridge y tambe centro di ciudad en especial Caya Grandi y Linear Park, igualmente e area di beach dilanti hotelnan. Esaki ta pa por crea mas posibilidad pa turistanan ora nan saca potret cu nan celular of tablet, es decir cu e areanan di wi-fi aki, nos bishitantenan tin e posibilidad di biaha pa post esakinan riba social media y mandanan pa nan hendenan.
E meta di e proyecto aki no ta solamente pa brinda mas posibilidadnan pa nos bishitantenan, pero tambe ta crea un fluho di mercadeo pa Pais Aruba.
Igualmente Minister Oduber a menciona cu hunto cu e proyecto aki ta bay tin esun di e Mobile Information Officers. E ta un proyecto cu ta representa individuonan cu ta bay ta disponibel den e area di hotelnan, den centro di ciudad, San Nicolas y aeropuerto di Aruba. E personanan aki lo ta disponibel cu nan tablet pa duna informacion na e turista cu e meta cu por duna mayor accesibilidad pa atraccionnan, restaurantnan, etc. Mirando cu e proyecto aki lo haci e tuma di decision uno mas rapido pa e turistanan, e lo representa un mayor poder di entrada pa Pais Aruba.
E personanan aki lo ta un hotpot riba nan mes, loke ta haci posibel cu na momento cu e turistanan ta haciendo preguntanan, a traves di e mesun tablet aki, nan por tin acceso na nan famia den exterior.
Minister Otmar Oduber ta bisa cu tur e plannan aki ta pa Aruba por cana dos stap dilanti di nos competencia y haci cu informacion por ta mas accesibel na nos bishitantenan y asina nan por contribui mas na nos economia.
Proyecto Hydropinics na Santa Rosa ta un exito Interes ta masha grandi mes pa e sistema instalaPosted: August 11, 2014 in Johnny Habibe
Oranjestad-Minister di Turismo, Transporte, Sector Primario y Cultura Otmar Oduber ta hopi content cu e exito cu e programa piloto di e sistema Hydroponics na Santa Rosa ta coschando.
E sistema aki ta un proyecto mas di Santa Rosa pa asina aki expande su servicionan y e diferente proyectonan cu ta promove y sostene agricultura, cria y pesca aki na Aruba.
Pa un aña largo Santa Rosa a traha riba e sistema aki, pa logra monta full e ‘shadehouse’ cu e aparatonan necesario y haci esaki un proyecto exitoso.
Durante e ultimo 4 añanan Santa Rosa a crea posibilidadnan nobo; creando mas facilidad pa agriculturnan, criadornan di bestia y piscadornan, dor di e introduccion di proyectonan moderno y inovativo manera esaki.
Pa loke ta trata e sistema di Hydroponics, mester bisa cu e interes bou di nos agricultornan ta grandi. E hecho cu e mata cu nan planta lo keda cla den 42 dia y cu e sistema aki ta uno hopi economico pe usuario ta lanta mas interes. A inicia e proyecto aki pa asina trece un solucion na e scarsedad cu ta tumando lugar den agricultura y cria. E proyecto aki lo haci agricultura hopi mas accecibel pa tur esnan cu tabata desea pa cuminsa cu un produccion, caminda cu un minimo di espacio y un ‘shadehouse’ di poco meter cuadra, lo por produci mas di 4000 mata cu un sistema hopi economico. Esaki ta indicacion cu e sector ta expandiendo tanto den negoshi como den e adkicion di e cantidad di hendenan cu ta practica den e sector.
Ya caba por conta candtidad di interesadonan cu lo kier cuminsa haya mas informacion riba e sistema aki. E hecho cu tur loke mester pa traha e shadehouse y instala e sistema aki ta liber di impuesto, ta brinda mas beneficio pa e agricultor.
E ta un satisfaccion cu ya caba den e inicio di e programa piloto, e sistema Hydropinics a sa di hala tur atencion di agricultor y tur esnan cu ta aspira pa cuminsa produci riba nos isla.
Posted: August 11, 2014 in Johnny Habibe
Oranjestad-Minister di Turismo, Transporte, Sector Primario y Cultura Otmar Oduber ta sumamente contento cu e cifranan positivo di turismo di Aruba den luna di juli 2014. E resultadonan di juli ta mustra un crecemento drastico compara cu e cifranan di e aña anterior.
Aruba a conoce den luna di juli 2014 un total di 95,952 bishitante, cu ta un crecemento di 9,4%, compara cu e mes un periodo di e aña anterior.
Den luna di juli 2014 a conta cu un aumento for di e mercado Norte-Americano di 4,7%, unda cu Canada a baha cu 10,6%. E mercado Sur-Americano a aumenta cu un total di 6,638 bishitante cu ta 31,5%, unda cu Venezuela a crece cu 47,7%, Colombia cu 31,5%, mientras e mercado di Brazil a baha cu 2.2% y Argentina cu 20,3%. Esaki ta mercadonan importante den e economia di nos isla, mirando cu e bishitantenan for di e mercado di Latino America ta conoci pa ta gasta hopi riba nos isla.
Hullanda tambe a mira un decrimiento di 10,8% , mientras Europa completo a crece cu 3,3%.
YTD juli 2014 ta conta cu un 5.9% di crecemento compara cu e mes un temporada na 2013. Luna di juli 2014 a conta cu un fluho fuerte for di e mercado mericano cu a crece cu un total di 2,5%, Venezuela a crece cu 27,9%, Colombia cu 23,2%, Brazil a crece cu 13.2%, mientras e mercado Canades a baha cu 5,5% , Argentina cu 18,4%, Hullanda 2,9% y Suecia cu 13,3%.
Pa loke ta trata turismo crusero a crece cu 33,8% compara cu e mes un periodo na 2013. Aki ta trata di 10.000 pasahero mas cu aña anterior.
Apesar cu nos ta den un temporada abou, ta premira cu lo sigui conta cu resultadonan positivo ainda den augustus y september. Tur esaki danki na e bon maneho y metanan poni dilanti pa Ministerio di Turismo y ATA , por a logra pa haci cu e temporada aki a conta cu resultadonan positivo pa turismo di Aruba. Cu esaki por conclui cu ATA ta haciendo un bon papel den exterior y merca.
Pues recientemente Minister di Turismo Otmar Oduber y ATA a reuni cu agencianan di publicidad di tanto New York y Brasil, pa asina aki sondea e posibilidadnan mas moderno y fructifero pa por trece mas ‘affluent visitors’ nos isla, esaki mirando cu nan ta conoci pa gasta mas durante nan bishita. E intencion ta pa haci uso di gruponan di mercadeo grandi den exterior pa hunto cu ATA sigui trece e tipo di bishitantenan aki nos isla y asina mantene e resultadonan positive , manera nos a conoce den luna di mei te cu awor.
E bon resutadonan aki a wordo registra tambe den e raportnan di Banco Central unda cu e entrada cu e turista a laga atras riba nos isla tin un aumento di 7.1% pa 2013. Pa loke ta trata e prome kwartal di 2014, nos ta conta cu 2,9% di crecemento compara cu 2013. (Centrale Bank van Aruna)
Nos mester ta hopi contento cu e e bon resultadonan aki na Aruba, compara cu otro islanan den Caribe y region. Esaki ta demostra un bes mas cu turismo di Aruba ta riba e bon caminda y ta genera impactonan deseable pa e economia di nos pais y ta gradici tur persona cu ta haci esaki posibel.


text:
Awe tardi pa 1:57 pm central di polis ta wordo notifica di un accidente frontal entre dos auto na altura di Cura Cabay na San Nicolas.
Ta manda Patruya cu maximo urgencia pa e sitio di accidente. Na yegada di e sitio polis ta pidi presencia di ambulance cu maximo urgencia. Bomberonan cu a yega na e sitio, a traha basta pa sac’e fo rdi e vehiculo. Lamentablemente personal di ambulance no por a haci nada mas pa e chauffer masculino.
Pa 3:15pm Dr. Texier ta constata morto di John Davis, naci prome di november, 1963, na Aruba (di 57 aña di edad). E tabata den compania di su casa, kende ambulance a transporta cu urgencia pa hospital. John ta bon conoci na San Niclas, ya cu e tabata haci trabou di mecanico.
Segun por a compronde, e Yaris den cual nan tabata, a confronta problema cu e brake.
Specialista di trafico y polis tecnico a yega na e sitio pa haci nan investigacion. Slachtofferhulp tambe a acudi na e sitio pa brinda sosten na e famianan cu ta involucra den e accidente pisa aki.
Cuerpo Policial Aruba ta manda palabra di profundo condolencia na famia di e fayecido. Un mensahe na tur chauffeur pa bay trankilo den trafico. Bo famia ta warda bo na cas.


text:
Aktualisá riba dia 14 di febrüari 2022
HIPOTEK I FIANSA (inkluso fiansa personal i pa kompra di outo)
For di dia 30 di aprel 2021, Girobank N.V. su portafolio di fiansa a keda transferí pa GI-RO Settlement Holding N.V. (GSH) ku aprobashon di Korte di Promé Instansia di Kòrsou. Klientenan ku un fiansa a keda informá por eskrito tokante di e kambio aki. Pa pregunta tokante di bo hipotek òf fiansa, tuma kontakto ku e helpdesk di GSH na +599 9 433 9177 òf via di mail info@gshcuracao.com.
TARHETA DI KRÉDITO
Girobank a suspendé tur tarheta di krédito i débito. Klientenan di Girobank ku montantenan pendiente pa ku nan tarheta di krédito (na momentu di e moratorio) a haña e opshon pa paga esaki den un biaha òf yega na un areglo di pago ku Girobank.
Pa pregunta tokante di bo tarheta di krédito i/òf débito, tuma kontakto ku e helpdesk di Girobank na +599 9 433 9130 òf via di mail giro@centralbank.cw.
KUENTA KORIENTE/DI SPAR (inkluso SAM i Time Deposit)
For di 15 di òktober 2021, Girobank a suspendé tur servisio bankario, inkluyendo transferensianan via di internèt, transakshonnan pa terser parti, transakshonnan kèsh i chèk. Alabes, tur AM ta for di servisio. E brènch na Janwe ta habrí durante oranan di trabou (di 8’or te ku 15:30) pa lanta sèn òf hasi pagonan di premio atrasá.
Si bo tin fondonan ainda riba un kuenta na Girobank, tuma kontakto ku e helpdesk di Girobank na +599 9 433 9130 òf via di mail giro@centralbank.cw.
- Kuantu di mi sèn lo mi haña bèk? Girobank N.V. lo hasi un pago di e sèn ku tin riba kuenta te na un máksimo di NAf. 1.200.000. Si tin mas ku esei riba e kuenta, e parti ku ta riba e suma ei lo keda di fris.
- Ki dokumento ta nesesario pa sera un kuenta inaktivo?
KLIENTE RESIDENTE
Kuenta personal
- ID bálido
- Instrukshon di pago firmá
- Karta di indemnisashon
Kuenta kompartí
- ID bálido di kada individual
Si e doño di kuenta a fayesé
- Sertifikado di fayesimentu
- Akte van Erfrecht (Sertifikado di herensia si e fondonan ta surpasá 100 florin)
- Karta di indemnisashon
Kuenta di negoshi:
- Ekstrakto di Kámara di Komèrsio
- ID bálido di e firmante(nan) (Direktornan & UBO)
- Registro di akshonista
- Deklarashon di UBO
- Struktura di propiedat
- Artíkulonan di inkorporashon
- Instrukshon di pago firmá
- Karta di indemnisashon
KLIENTE INTERNASHONAL
Kuenta personal
- Pasport bálido
- Prueba di adrès
- Formulario di kondishon general firmá
- Karchi (ku lista di) di signatario, si no tin den fail
- Instrukshon di pago firmá ku mester kuadra ku e firmanan riba e Karchi di signatario
- Karta di indemnisashon
Kuenta kompartí
- ID bálido di kada firmante
- Instrukshon di pago firmá pa tur dos firmante
Si e doño di kuenta a fayesé
- Sertifikado di fayesimentu i Sertifikado di herensia
- Instrukshon di pago firmá pa e herederonan
Kuenta di empresa
- Prueba di adrès di e entidat, firmantenan, direktornan i UBO, si no tin den fail
- Ekstrakto di Kámara di Komèrsio
- Sertifikado di inkorporashon, si ta aplikabel
- ID bálido di e firmante(nan), direktornan i UBO
- Sertifikado de titularidat (obligatorio)
- Struktura de propiedat
- Deklarashon di UBO
- Registro di akshonista
- Artíkulonan di inkorporashon, si no tin den fail
- Resolushon pa sera kuenta firma pa tur representantenan legal
- Instrukshon di pago firmá
- Karta di indemnisashon
SEGURO
E kobertura di mi seguro ta bálido ainda?
For di dia 1 di yanüari 2022, tur pólisa di seguro a wòrdu transferí bèk na e respektivo kompanianan di seguro. Konsekuentemente, tur pago mester wòrdu hasi direktamente na e kompania di seguro mes. Klientenan ku tin pagonan di premio atrasá, mester paga esaki direktamente na Girobank na e siguiente manera:
1. Kèsh na bali.
2. Depositá òf transferí e montante na nos kuenta di banko 3001213484 na Vidanova Bank, ku menshon di e number di pólisa.
OTRO
- Kiko ta pasa si mi tin mas ku NAf. 1.200.000,- riba mi kuenta. Mi ta pèrdè akseso na e sèn ei? Si bo tabatin mas ku NAf. 1.200.000,- riba bo kuenta, lo fris e parti ku ta riba NAf 1.200.000,- te na próksimo aviso.
- Kua ta e filialnan ku ta duna servisio na públiko ainda? Aktualmente, nos filial na Janwe ta habrí durante oranan di trabou (di 8’or te ku 15:30).
- Kiko ta e informashon di kontakto di GI-RO Settlement Holding N.V.? Pa informashon por bishitá www.gshcuracao.com, manda un mail pa info@gshcuracao.com òf yama telefòn +599 9 433 9177.
Si tin mas pregunta, manda un e-mail libremente na giro@centralbank.cw i/òf info@gironet.com, òf tuma kontakto ku nos helpdesk via telefòn na +599 9 4339130.


text:
WhatsApp ta permití bo pone énfasis riba palabranan den bo teksto!
WhatsApp ta permití bo pone énfasis riba palabranan den bo teksto!
Bo por skibi un mensahe poniendo énfasis riba palabranan dor di hasi nan: ‘Bold’, ‘Italic’ òf ‘Crossed out’.
Kompará ku e último desaroyonan ku WhatsApp a bini kuné, manera e introdukshon di ‘WhatsApp calling’ i ‘Voice note’ e manera di manda teksto aki ta unu konsiderablemente chikitu, sinembargo hopi práktiko.
Dor di hasi uso di un karakter speshal promé i despues di un palabra ku bo ke manda, bo ta pone asin’ei un énfasis riba e palabra spesífiko. Bo por usa e 3 opshonnan aki pa enfatisá loke bo ke bisa òf asta kambia e nifikashon di bo mensahe.
Pa bo manda un palabra na ‘Bold’ usa: (*) promé i despues di e palabra, por ehèmpel; *Tèst*
Pa bo manda un palabra na ‘Italic’ usa: (_) promé i despues di e palabra, por ehèmpel; _Tèst_
Pa bo manda un palabra na ‘Crossed out’ usa: (~) promé i despues di e palabra, por ehèmpel; ~Tèst~
Miéntras nos ta sperando e dia ku WhatsApp bin ku e opshon pa sali for di un ‘WhatsApp group’ sin esaki keda anunsiá den e grupo :), tin algun opshon mas ku tambe ta interesante:
- Marka bo kòmbersashonnan faborito
- Pone un grupo na silensio
- Manda un ‘broadcast’ pa bo kontaktonan
Pa mas di e tipo di informashonnan aki, sigui nos Blog i bo ta keda bon informá, aki na TECH SMART!


text:
Esaki ta conta pa local y residente di Aruba tambe.
ORANJESTAD Aruba - 30 oktober 2020. Den e ultimo dianan cu a pasa, e team encarga cu screening na nos Airport a tuma nota cu hopi residentenan cu ta regresa Aruba despues di un biahe, ta yega sin cu nan tin e Aruba Health App instala den nan telefoon.
Na momento cu bo persona ta regresa Aruba despues di a bay di biahe, ta importante pabo tambe tin e Aruba Health App instala. Esaki ta haci e proseso di screening y test di covid-19 mas liher na Airport.
Pa medio di e relato aki Departamento di Salud kier informa tur persona cu ta bay biaha pa no lubida di instala e Aruba Health App. Esaki bo por haci na cualkier momento di bo biahe, no mester ta presisamente ora di regresa. Bo por haci esaki algun dia adelanta tambe.
E Aruba Health App ta nesesario pa bo por ricibi bo resultado di covid-19 test haci na Airport mas rapido y eficiente posibel.


text:
Aruba Hotel & Tourism Association (AHATA) ta acumula e cifranan di ocupacion y prijs di e hotelnan tur luna y CEO di AHATA, Tisa LaSorte, ta raporta cu grado di ocupacion y balor averahe di cada camber ta sigui recupera na juli. Sinembargo, e averahe di prome 7 luna di 2022 ainda no a yega nivel di 2019.
JULI 2022:
- Ocupacion: E grado di ocupacion tabata 82%; representando un recuperacion di 93% compara cu nivel di ocupacion na 2019.
- ADR: E balor averahe di cada camber bendi tabata $ 297.16, cual ta 20% mas cu na 2019.
- RevPAR: E entrada averahe pa tur camber disponibel tabata $244.24, cual ta un aumento di 11% compara cu RevPAR di juli 2019.
AVERAHE DI PROME 7 LUNA DI 2022:
- Ocupacion: E ocupacion averahe di prome 7 luna tabata 73%; un reduccion di 16% compara cu 2019.
- ADR: E balor averahe di cada camber bendi tabata $313.45, cual ta 7% mas cu mesun temporada na 2019.
- RevPAR: E entrada averahe pa tur camber disponibel tabata $227.96, cual ta 10% menos cu RevPAR di prome 7 luna di 2019.
PROYECCION:
Ta proyecta un recuperacion di 92% pa luna di augustus y expectativa pa ful aña 2022 ta un recuperacion di 88% compara cu ocupacion di 2019.
TIMESHARE:
Ocupacion na propiedadnan Timeshare tabata 87% na juli.


text:
KRALENDIJK- Den oranan di anochi riba djaweps 21 di yüli a drenta notifikashon tokante un hòmber ku tabata kana ku un kuchú den su man i ku tabata skòp vehíkulonan riba malekon situá na Kaya J.N.E. Craane.
Un patruya ku mesora a yega na e sitio en bèrdat a topa ku e hòmber aki ku un kuchú den su man. E hòmber tabata mustra komportamentu agresivo. A dun’e vários òrdu pa laga e kuchú kai. El a duna oido na esakinan pero mesora kue posishon di bringa.
Finalmente e agentenan a detené e hòmber di inisial E.M.H. di 37 aña di edat.


text:
Awe mainta den un conferencia di prensa organisa p’e sindicatonan SIMAR, SEPPA y SADA, a informa cu e unidad di e sindicatonan, cu ta keda para pa nan miembronan, a dicidi cu e “marcha di luto” plania pa diamars dia 24 di mei pa 3:00 pm ta bay sigui segun schedule.
Presidente di sindicato SADA, Edward Maduro, a bisa cu como sindicato preocupa cu e situacion den su totalidad a dicidi di yama e marcha aki p’asina mustra “e malcontento, e tristesa cu ta bibando bou di…e miembronan directo di e sindicato y tur hende cu un di un of otro manera tabata afecta.” A señala cu esaki lo bira un marcha di pueblo pa mustra e tristesa di tur locual ta pasando riba nos isla.
Asina a haci un yamada na un y tur cu ta sinti su mes yama considerando e situacion cu nos ta pasando aden pa yega diamars awo dia 24 di mei pa 3:00 pm na ex-DOW caminda lo reuni y asina ranca sali cu e marcha pasivo direccion Bestuurskantoor.
Maduro a indica cu e situacion ta uno mucho mas amplio cu solamente e ambtenaar y e sindicato, sino uno cu ta bay mucho mas leu y ta p’esey ta referi na henter pueblo di Aruba. Maduro a indica tambe cu nos tin un gobierno cu ta propaganda cu e hende ta central, pero cu no ta mira esaki den practica.
Pa un relato mas amplio, lesa edicion di TREMPAN.


text:
ORANJESTAD (AAN): Dialuna atardi diferente unidad di Polis a ser manda na e cruzada di Frankrijkstraat y Engelandstraat pa un accident basta fuerte cu hende herida.
Na momento cu autoridad a yega, nan a bin nota cu debi na falta di preferencia e accident a socede. Envolvi den e accident tabata un Kia Picanto color blanco cu number V-764, y un Hyundai Santa Fe SUV color shinishi cu number A-46222.
Mayoria di e impacto di e Hyundai tabata parti dilanti. E Kia compacto a haya mayoria golpi na banda drechi di e auto, y consecuencia di esey ta cu e ocupante a resulta herida. Ningun hende den e Hyundai a resulta herida.
Despues di e impacto, e Kia Picanto a bay ranca un palo di borchi trafico tambe, y casi a kibra un cashi di Setar NV.
Dos unidad di Ambulans a presenta na e lugar, mientras cu Polis a cera camina pa asina Specialista di Trafico y Roadservice por a haci su trabao.
https://diario.aw/categories/noticia/policial/accident-fuerte-cu-heridos-den-cayanan-di-eagle#sigProId4bba61c7ab


text:
E presentadora di television italiano, Paola Ferrari, a insisti cu e tabatin panty bisti durante e cobertura di Euro 2020 na television. Esaki despues cu e imagennan a bay viral, unda cu accidentalmente el a flash e televidentenan. E presentadora a nenga e reclamonan cu e tabata e commando durante e cobertura live di futbol, despues cu usuarionan di social media a pensa lo contrario momento cu el a kita su pianan crusa.
Ferrari for di e momento ey, a ser compara cu Sharon Stone den e pelicula na 1991 Basic Instinct, cu tabatin un escena den cual e actriz a kita su pianan crusa durante un interogatorio pa revela cu e no tabatin panty bisti. Desde cu e footage a bay viral, e presentadora di television a haci un chiste bisando cu e tabatin mas repeticion cu e weganan di Euro 2020.
Ferrari, cu ta presenta pa e canal italiano Rai, tabatin un shimis largo preto bisti y cu e pianan crusa mientras e tabata on-air. Den un momento, el a cambia su pianan y algun espectador a afirma cu e no tabatin panty bisti. Sinembargo Paolo Ferrari di 60 aña a refuta e reclamonan, bisando cu e ta prefera ‘su salud y higiena’. Papiando tocante e comparacion cu Sharon Stone di Basic Instinct, Ferrari a bisa: “Ta un poco exagera, ya cu e ta un di e muhenan mas sexy na mundo”. Algun usuario a afirma cu nan a wak un tattoo di un barbulet riba un parti intimo.


text:
Video – Cambionan Den Ley di Seguro di Malesa y Accident
[huge_it_videogallery id=”3″]
Entrante prome di juli 2016 ta drenta na vigor cambionan den ley di Seguro di Malesa y Seguro di Accident. Esaki por tin consecuencia pa e trahado y e doño di trabao. Den e comunicado aki SVb ta informa tocante e cambionan principal den e leynan aki.
Seguro di Malesa actual
Actualmente e trahado den servicio cu ta ricibi un salario di Afl. 4.550,- of menos pa luna ta sigura mediante e Seguro di Malesa. Entrante prome di juli 2016 trahadonan kende tin un salario di Afl. 5.850,- of menos pa luna tambe ta sigura mediante e Seguro di Malesa.
Adhustacion Premieloongrens
E suma maximo di salario riba cual ta paga prima (premieloongrens) conforme ley di Seguro di Malesa y Seguro di Accident ta subi entrante prome di juli 2016.
E suma maximo ta cambia como lo siguiente:
• Afl. 70.200,- pa aña (tabata Afl. 54.600,-)
• Afl. 5.850,- pa luna (tabata Afl. 4.550,-)
• Afl. 1.350,- pa siman (tabata Afl. 1.050,-)
• Afl. 225,- pa dia trahando 6 dia pa siman (tabata Afl. 175,-)
• Afl. 270,- pa dia trahando 5 dia pa siman (tabata Afl. 210,-)
Ta bon pa observa cu e cambio den premieloongrens no tin ningun consecuencia pa e salario di e trahado. Primanan di Seguro di Malesa y Accident ta ser paga pa e doño di trabao. Lesa mas tocante primanan di SVb akinan: /resumen-di-tarifa-2016/
Procedura di Notifica AO
SVb ta pidi tur trahado kende ta sigura pa e Seguro di Malesa entrante prome di juli 2016 pa tuma bon nota di e reglanan y obligacionnan stipula pa trahado ora e trahado ta incapacita pa traha pa motibo di malesa.
Lesa mas tocante notificacion di AO akinan: /trahado/sector-priva/notificacion-di-ao/
Obligacion di inscripcion
Entrante prome di juli 2016 tur doño di trabao (sea un natuurlijk persoon of rechtspersoon) tin e obligacion pa duna trahado nobo un formulario di inscripcion di SVb.
E trahado mester haya e oportunidad pa bay inscribi na SVb prome e prome dia di trabao, of riba e prome dia di trabao durante oranan di trabao.
Autoridad pa duna boet
Den caso cu e doño di trabao no ta cumpli cu e obligacion di inscripcion aki, SVb tin e autoridad di duna e doño di trabao un boet di no mas cu Afl. 500.000,-.
Carta pa Doño di trabao
Tur doño di trabao lo ricibi un carta specificando mas informacion tocante e cambionan den ley di Seguro di Malesa y Accident. Den caso cu e cambio di ley aki tin consecuencia pa e administracion di un doño di trabao, SVb lo manda un cobransa adicional (nadere voorlopige aanslag) adhusta cu e cambionan aki. Tur doño di trabao ta haya 5 luna pa paga e tarifa adhusta riba e cuenta aki, cual ta cuminsa cana for di 15 augustus 2016 y ta termina cu e ultimo cobransa na 15 december 2016.
Mas informacion
Pa mas informacion por yama SVb na 527-2700 of por email nos na info@svbaruba.org.


text:
Detenshon den investigashon kaso di arma di kandela.
KOMUNIKADO DI PRENSA 363 /2022
26 yüli 2022
Detenshon den investigashon kaso di arma di kandela.
Departamentu di Komunikashon i Prevenshon
KUERPO POLISIAL KÒRSOU SIRBI I PROTEHÁ
Djamars 26 di yüli 2022 alrededor di 05.30’or, departamentu di DGC huntu ku tim di aresto
a realisá un entrada hudisial na un adrès situá na Kaya Pita enkonekshon ku posishon ílegal
di arma di kandela.
Durante di e entrada hudisial aki polis a enkontrá i konfiská;
arma di kandela
6 lachi ku bala skèrpi
droga
sen kèsh
Kapuchòn
Un Hyundai Veloster.
Na e sitio ariba menshoná, polis a hasi detenshon di e hòmber sospechoso yama H.M.F. di
36 aña nasé na Kòrsou i tambe e dama sospechoso Y.C.N.S. di 34 aña nasé na Venezuela.
A presentá e duo dilanti di un fiskal ouksiliar, ku a ordená su enkarselamentu pendiente di
mas investigashon.


text:
BANKO SENTRAL NO A RESPETÁ MOSHON DI MAYORIA SOSIO DI ACU
BANKO SENTRAL NO A RESPETÁ MOSHON DI MAYORIA SOSIO DI ACU
Doornbosch no a respetá, Jardim ku tabata minister finansas nunka a hasi nada pa yuda koperativa
E META TA, KIBRA ACU I POSIBELMENTE BENDE DEN FUTURO KU UN BANKO
Trabou pa Kòrsou TPK a tuma nota ku banko sentral no a respetá un moshon ku mayoria sosionan (doñonan) di ACU a sostené den un sala kompletamente yen na WTC. Tampoko a respetá e echo ku sosionan a reuní i vota riba e statutonan nobo ku banko sentral kier a imponé riba e sosionan. Sosionan a sinta simannan largu i a pasa den hinter e statuto. Pa na final banko sentral no respetá esaki. Statuto ta mustra bon klá ku ta den reunion general so por hasi kambio den statuto. Banko sentral a bai korte i asina imponé e kambionan. Ta pornada Amado Römer a lucha pa tene banko sentral afo.
JARDIM TAMBE MESTER TABATA SA MIHÓ
Sr. Jardim tabata minister di finansa pa pais Kòrsou, nunka komo minister e NÒ a hasi nada pa yuda koperativa. Alkontrario ela hasi daño na Kòrsou su sistema di finansa. Sr. Jardim nunka tabata riba un lista polítiko pa pueblo por a vota riba su persona, pues pesei tambe e no tin sintimentu pa bo, pueblo. Asina ela keda chupa chupa i awe e ta den nos banko sentral.
- Sr. Jardim ta un kumplido fiel di Hulanda. Meskos ku minister Silvania
- Sr. Jardim tabata hasi tur lokual Hulanda bis’e, pa e tin un “presupuesto balansá”. Esaki no ta nada malu, pero bo no por mata e pueblo. Den mes un tempu ku e tabata kumpli ku Hulanda, e sifranan di ekonomia NÒ a subi. Kiermen tabata un frakaso total.
- Sr. Jardim a introdusí e sistema di ob na 6,7,8 i 9%. Esaki NÒ a yuda nos
- E a kita grond belasting i introdusi OZB. Esaki NO a yuda nos. E lei akii a lanta asina tantu rabia den komunidat te ku SER i RVA i parlamento prome ku e periodo di 2017 a konseha pa hasi sierto kambionan. Na 2021 parlamento a logra hasi e kambionan na fabor di pueblo. Awor ta minister Silvania no ke publika e lei.
- Sr. Jardim a kita ku por a paga grondbelasting/ozb pa kuartal. Esaki NO a yuda nos.
- Sr. Jardim a kita e pòchi di impuesto di kaya (“wegenfondsbelasting”) i hink’e den e pòchi di “Algemene middelen”. Awe tur kaya ta na buraku. Esaki no ayuda nos.
- Awe sr. Jardim ta sinta den banko sentral i no ta yudando koperativa.
Di konsehero di èks-minister Jamaloodin pa minister di finansa. Di einan pa sektor privá. Di sektor privá pa banko sentral. Asina ta probechá di un pueblo mansu òf laga.
Ahinda TPK ta warda Doornbosch obligá e planta di televishon hulandes rektifiká e publikashon di su salario.


text:
Djarason 31 di ougùstùs funshonarionan di ORV a hasi un bishita di trabou na Wardakosta su punto di sosten na Kòrsou. E bishita tabata den kuadro di e opleiding ‘Senior Bemanningslid’ i mèntor di Wardakosta Kòrsou. E tim di ORV ku a hasi e bishitá ta sra. Georelle Douglas di departamentu (Onderwijs Advies & Ontwikkeling), inspektor Djener Jansen hefe interino di Initiële Opleidingen, dosente di mentor ‘Beroeps Praktijk Vorming’ sra. Sonaida Hanson, i dosente senior Arlene Fraai.
Sr. Ramesh George, hefe di punto di sosten di Wardakosta na Kòrsou a duna un splikashon di e trabou di ‘Senior Bemanningslid’. Tambe George a splika e parti di kontròl i vigilansha riba laman i den sierto kaso riba tera, kaminda Wardakosta ta traha konhuntamente ku otro partnernan den e kadena hudisial.
E funshonarionan di ORV a hasi un rekorido na e instalashon di Wardakosta pa asina por haña un bista pa por desaroyá e opleiding di sierto funshonanan i tambe e kurso pa mèntoren.
Durante e bishita e funshonarionan a subi e boto di patruya ‘Metal Shark’ pa asina haña mas bista riba e trabou riba laman ora ta trata di vigilá, kontrol i persiguí sospechosonan den awanan teritorial na Kòrsou.
Huntu ku Wardakosta di Korsou, ORV lo desaroyá e opleidingnan i kurso di mentoren.


text:
WILLEMSTAD — Manera ta ampliamente konosí, djaweps tras di lomba tabata e último dia di e fakansiplan di FDDK; un fakansi plan ku mester bisa tabata eksitoso! Durante di e 6 dianan a hasi konteo, kua a hiba na un total di 14.090 persona ku a bishitá fakansi ku deporte na SDK. Aparte di algun akontesimentu ku a tuma lugá pafó di e kompleho deportivo momentu ku ya e evento a terminá, e evento a kana bon sin mayor insidente.
E fakansi plan ta un di e proyektonan di mas grandi di FDDK, unda 90 boluntario huntu ku personal ta traha pa ofresé nos komunidat, nos muchanan un distrakshon den temporada di fakansi; un proyekto ku ta rekerí hopi tempu di preparashon i tambe tin hopi gastunan finansiero.
FDDK ta sumamente agradesí na UTS, MCB i Refineria Isla kendenan huntu ku gobièrnu di Kòrsou a yuda hasi e proyekto aki un biaha mas posibel.
Gerensia di FDDK ta ekstendé un palabra di gratitut tambe na VKC, Securitas, Pinedoe Security, Rode Kruis, medionan di komunikashon, nos boluntarionan, personal i tur otro persona i/òf instansha ku a yuda na éksito di e proyekto aki.
Na esnan ku no a logra yena e enkuesta, tin oportunidat pa partisipá ainda. Por subi riba e página di Facebook, www.facebook.com/deportekorsou, i yena esaki. Djaluna dia 8 di ougùstùs lo anunsiá e ganadó!


text:
CONCACAF – Un total di 8 selekshon di Concacaf ya a keda eliminá for di e torneo kualifikatorio pa mundial di Qatar 2022.
Despues ku djamars último a tuma lugá e enkuentronan di Concacaf, programá pa e promé rònt di e torneo eliminatorio pa mundial di Qatar, nos por bisa ku e selekshon di Aruba (B), Cayman Island(B), British Virgin Islands (C), Cuba (C), Dominica (D), Anguilla (D), Turks and Caicos Islands (E) i Bahamas (F) ta eliminá.
Tur ekipo, ku eksepshon di Haiti ku ta den grupo E, a realisá dos enkuentro durante e siman tras di lomba. Haiti a realisá un wega so mirando ku e ekipo di Saint Lucia a retirá for di e torneo.
Pues esaki sigur ta hasi e promé rònt di e torneo eliminatorio di Concacaf sumamente interesante i awor di e 29 selekshonnan ku ta den kontienda pa nan klasifikashon 21 lo lucha durante dianan 02, 04, 05 i 08 di yüni próksimo pa finalisá na promé lugá den nan respektivo grupo.
Logrando e promé lugá di nan respektivo grupo lo duna nan e derechi di kompetí, riba dianan 15 i 16 di yüni próksimo, den e di dos rònt di e torneo kualifikatorio di Concacaf rumbo pa mundial di Qatar 2022 .


text:
Oranjestad-Den e rapport di Algemene Rekenkamer Aruba (ARA) a keda publica cu Gabinete Eman a gasta 50 miyon sin autorisacion previo di Parlamento y sin splicacion alguno di e Minister di Finanzas riba e motibo di e gastonan extra aki.
Riba pagina 26 di e rapport di e investigacion di ARA riba e Cuenta Anual 2013 di Pais Aruba, ARA ta señala cu riba nivel total di gobierno, tin surpaso di gasto di 50 miyon. Esaki lo mester a keda splica pa e Minister di Finanzas den e cuenta anual, pero esaki no tabata e caso.
Mester remarca cu Ley di Comptabilidad ta prescirbi den articulo 14, cu si gobierno ta premira cu e lo surpasa e suma di gasto pa cu Parlamento a aproba, gobierno lo mester pidi permiso previo di Parlamento pa por hacie. Si e gastonan extra wordo haci toch, e ora e Minister ta personalmente responsabel pa paga pa e gastonan extra aki. Den e caso aki ta bisto cu tin Ministernan cu a gasta mas cu nan tabata apodera pa gasta door di Parlamento y segun Ley lo mester wordo poni personalmente resonsabel pa esaki.
Ta keda awor na e mayoria den Parlamento pa realisa cu Gabinete Eman a tuma nan haci grandemente y cu e tipo di falta di respet y trapamento riba nos Ley di Comptabilidad no ta aceptabel na nos Pais. Parlamento mester manda e señal corecto y usa e toolsnan na alcanse di Parlamento pa sanciona e Ministernan cu a actua contra e apoderacion duna door di Parlamento.


text:
Guarda nos Costa ta haci su controlnan regular durante dia y anochi na costanan di Aruba. Ayera durante dia por a tuma nota cu polisnan a constata diferente bulto di droga. Pero durante control di rutina di GNC den oranan di anochi tambe a bin ta constata mas bulto.
Ta trata aki di dos bulto mas cu a haya ta drief na Seroe Colorado. Personal di GNC a notifica Central di Polis y Guarda Costa pa asistencia. E condicion di lama tabata bruto, cu a causa un tardansa pa saca e bultonan.
Sinembargo cu esfuerzo y tactica na final personal di GNC a logra saca e dos bultonan for di lama y a entrega esaki na departamento di Crimen Organisa di Cuerpo Policial.


text:
WILLEMSTAD – E siman ku a pasa dos pashènt a muri den CMC a konsekuensia di covid-19, hibando e kantidat di morto komo konsekuensia di corona desde komienso di e pandemia na un total di 285. Tin sinku pashènt ainda ku e enfermedat den hòspital.
Siman pasá a konstatá 34 pashènt nobo, kontra 82 e siman anterior. Por mira e bahada di e kantidat di infekshon tambe den e kantidat di tèst. Esei a baha den un siman di tempu di mas ku djesocho porshento pa djes porshento.
Na e momentu aki tin 62 persona den isolashon, pasobra nan tin un kontagio aktivo. Esei ta mas ku mitar ménos ku siman pasá ora ku ainda tabatin 116 persona den isolashon.
Aruba
Na Aruba a tèst siman pasá 166 persona positivo. Mas ku trinta kaso ménos ku e siman anterior.
E kantidat di kasonan aktivo a baha di 121 pa 86. 192 hende por a sali for di isolashon.
Tin sinku pashènt ku un infekshon di covid-19 den hòspital, esei ta dos mas ku e siman promé.


text:
Ademas, skohe for di den henter e pueblo hòmbernan kapas ku ta teme Dios, hòmbernan konfiabel, esnan ku ta odia ganashi desonesto; i pone esakinan riba nan komo lidernan di milnan, di shennan, di sinkuentanan i di diesnan.
Éksodo 18.21
Tur e virtutnan aki ta hopi importante i nan ta hasi parti di e karakter di e hòmber ku ta proponé su mes sirbi Dios, p’esei, e ekspreshon ‘hòmber di bèrdat’ ta hasi nos reflekshoná riba su nifikashon real.
Hòmber di bèrdat ta esun ku ta honra su palabra i ta integro i rekto den tur loke e hasi; e no ta hui di su responsabilidatnan, ta nèt kontrali, e ta asumí nan ku firmesa i dedikashon.
E hòmber di bèrdat ta honra su matrimonio, e ta sinsero i transparente, p’esei e ta konfiabel. E ta faya meskos ku otro persona, pero e no ta hui di su erornan i e no ta benta e kulpa riba otronan; i riba tur kos, e hòmber di bèrdat ta humilde pa tende i siña.
Dios bendishoná tur e siervonan rònt mundu.


text:
BOGOTA, COLOMBIA –
Autoridad Colombiano a cuminsa cu un buskeda rigoroso pa dos homber cu diaranson merdia a asesina un señora di 27 aña di nacional Hulandes. Nan te hasta a ofrece un rencompensa grandi pa e persona cu duna e tip di oro cu por conduci na captura di e dos personanan aki. E señora a wordo tira y a fayece, esaki a sosode na e cuidad Leticia, cu ta keda den e area mas zuid di Colombia.
E señora a wordo tira den un restaurant na Leticia, cu e ta capital di e provincia mas zuid, Amazonas, asina e comandante di polis provincial William Javier Lara Avendano a informa na prensa.
Segun Ministerio di Relacionnan Exterior, e señora ta procedente di e provincia Hulandes Gelderland. E tabata sinta cu dos otro Hulandes mas na mesa den e restaurant na momento cu dos homber arma a drenta den e restaurant y a cuminsa los tiro riba cuater brazilero, cu tabata sinta na un mesa net banda di e Hulandesnan. Un bala perdi a alcansa e dama Hulandes y a lage gravemente herida. Mesora e la wordo transporta pa hosptial caminda un rato despues e la fayece. Kiko a para di e otro dos hulandesnan cu tabata sinta na mesa cu e dama, no ta conoci.
Dos personanan, probablemente dos sicario a drenta e restaurant, pa likida un di e brazileronan sinta na e mesa banda di e Hulandesnan. E Brazilero yama Celso Caldas de Lima cu tabata nan target den e caso aki a wordo likida den e tiramento aki.
Caldas a wordo aresta caba na 2016, pa traficacion di droga durante un operacion internacional di Interpol. Esaki segun e comandante policial Lara. E dos otro Brazileronan a ser levemente herida, ambos a wordo interna na e hospital regional.
E dos sircario nan ainda ta fugitivo y ta wordo busca pa autoridad Colombiano. Polis a cuminsa cu un persecusion pa haya e dos personanan cu a tira y den e caso aki a ofrece como rencompensa 20 miyon peso cu ta equivalente na mas o menos 5276 dollar, pa e persona cu lo por duna e informacion cu por conduci na e aresto di e dos hombernan aki. Tambe polis ta investigando grabacionnan di camaranan di seguridad den area di e restaurant.
Leticia ta un cuidad di mas o menos 43 mil habitante. E cuidad ta keda den e area di Amazona den e teritorio Colombiano, banda di e Riu Amazona, frontera cu Brazil y Peru. Den e area aki e habitantenan ta papia spaño y portuges.


text:
Nos tur tin nos experencia cu adictonan ambulante. Nan ta pidi pa un florin pa cumpra un ‘pan’ of ta pidi pa laba bo auto. Tin biaha bo por sinti incomodo, tin agresion, hasta bo pertenencianan ta wordo kibra of horta. E fenomeno di adictonan ambulante den centro di Oranjestad y San Nicolas hopi biaha ta bin hunto cu uzamento y/of bendemento di droga, atraco y prostitucion ilegal. Adictonan ambulante ta un indicacion di inseguridad.
E proceso pa yuda adictonan ambulante, pa preveni pa nan causa mas daño den comunidad mester wordo mehora. Cuanto biaha un delincuente ta wordo gara y cera, pero dentro di par di ora e ta bek riba caya, cometiendo e mesun actonan indesea. Cuanto biaha ciudadanonan ta haya nan mes den problema paso nan ta haya nan mes ta tuma ley den nan man. Frustrante hasta pa e polisnan cu ta dunando e servicio na pueblo.
Pesey mi ta contento cu nos Minister di Husticia y Asuntonan Social, Bureau Ondersteuning Verslavingszorg, hunto cu tur e stakeholders a inicia e proyecto ‘bemoeizorg’. Esaki lo agilisa e proceso pa adictonan ambulante, cu hopi biaha tambe ta un victima di maltrato of un malesa mental, por wordo yuda y kita for di caya mas facil y na un manera mas efectivo.
E proyecto piloto aki lo inicia september den centro di Oranjestad. Mi ta spera y sigur lo monitor cu pronto San Nicolas lo ricibi e mesun atencion aki. Nos kier pa pariba di brug bira bek un parti di Aruba cu ta contribui grandemente na economia, cultura y bida social di nos pais. Pero e area mester ta sigur, nos mester sinti sigur, pa e ta atractivo pa comerciantenan inverti eynan, pa nos por gosa trankil di nos centro commercial pariba di brug.
For di comision di husticia mi lo invita e stakeholders cu ta envolvi cu ‘bemoeizorg’ pa asina nos por haya un splicacion mas detaya con e proceso lo bai funciona, pero vooral tambe kico nos por haci como Parlamento, si tin necesidad pa cu cambionan den ley pa nan por haci nan trabou mas efectivo y eficiente.


text:
Komo promedio, un hende su datonan por ta den sentenar i asta míles di fail tantu di negoshi komo di gobièrnu. Tur hende mester por konfia ku nan datonan personal ta bon protegé. Si e protekshon no ta adekuá, esei por hiba na lèkmentu di dato i hende por hasi mal uso di nan, por ehèmpel pa kometé froude di identida.
Lèkmentu di dato
Ta papia di lèkmentu di dato ora un persona haña akseso na dato personal òf haña e posibilidat di destruí, modifiká òf publiká nan sin ku esei tabata intenshon di e organisashon en kuestion. Ku otro palabra, no ta papia di lèkmentu di dato solamente ora dato sali na kla (lèk), sino tambe ora un persona òf organisashon prosesá nan na un manera ilegal.
Medida di protekshon
Pa prevení lèkmentu di dato, Lei di protekshon di dato personal BES (Wbp BES) ta bisa ku negoshi i organisashon di gobièrnu ku ta usa dato personal tin ku protegé esakinan. Wbp BES ta bisa ku pa hasi esei nan tin ku tuma medida teknológiko i organisatorio adekuá.
Esei ta nifiká ku un organisashon tin ku usa teknologia moderno pa protegé e datonan personal. Ademas, e no tin ku pensa riba teknologia so, sino tambe riba kon nan, komo organisashon, ta atendé ku dato personal. Por ehèmpel, ken tin akseso na kua dato?
Un organisashon ku ta bai rekolektá dato personal tin ku pensa di antemano kon e ta bai protegé esakinan. I protekshon di dato personal mester ta un punto di atenshon kontinuo den un organisashon.
Si un organisashon, por ehèmpel un tienda riba internèt kaminda bo a kumpra algu, tin dato personal di bo, e organisashon ei tin deber di tuma medida adekuá pa protegé bo datonan.
No usa mas dato ku loke ta nesesario
E organisashon tin ku sòru di no rekolektá mas dato personal ku loke ta berdaderamente nesesario, ni usa e datonan pa mas tantu kos ku ta berdaderamente nesesario. Por ehèmpel, semper ku ta posibel, nan por kita bo nòmber i otro karakterístika ku por identifiká bo, for di den bo datonan. Ademas, mayoria di bes un organisashon no tin mester di tur bo datonan personal pa por kumpli ku un meta, por ehèmpel pa manda faktura.
Limitá akseso na dato
Ademas, e organisashon tin ku limitá akseso na bo datonan personal. Mas hende tin akseso na e datonan, mas chèns tin ku por usa nan na un manera robes. Institushon di kuido, manera hospital por ehèmpel, tin ku pèrkurá pa nan empleadonan outorisá ta e únikonan ku tin akseso na fail digital di pashènt.
Uso di teknologia di protekshon moderno
Un organisashon tin ku protegé bo datonan personal na un manera ku ta kuadra ku e nivel di desaroyo teknológiko na e momento ei. Esei ta nifiká ku e organisashon no tin mag di usa teknologia antikuá pa protegé bo datonan. Di e manera ei hacker, por ehèmpel, lo tin poko òf niun chèns di pone man riba bo datonan personal.
Tin bes bo tin ku login na un wèpsait òf hinka bo datonan personal, por ehèmpel ora bo ta usa Internèt banking, wèpsait di findishi i tienda online. Si bo ke manda informashon delikado, manera bo datonan di tarheta di krédito, ta importante pa bo usa un konekshon di internèt protegé. Si e konekshon di internèt ta protegé, e adrès den e bara ariba di bo browser lo kuminsá ku https:// na lugá di e http:// ku bo ta mira normalmente.
Bo ke sa mas? Wak e 10 tepnan di siguridat pa internèt, riba wèpsait di Nationaal Coördinator Terrrorismebestrijding en Veiligheid..
Nò, esei no tin mag. Un organisashon ku tin bo datonan personal no tin mag di usa e datonan akí pa ningun otro meta. Pa tèst sistema di kòmpiuter tin mag di usa solamente dato fiktisio (inventá) òf dato personal di tiki riesgo, por ehèmpel dato públiko ku ta aparesé riba wèpsait públiko.
Semper, akudí promé na e organisashon mes ku bo pregunta òf keho. Si tin un keho anto abo i e organisashon no ta logra yega na un solushon, tin algun paso adishonal ku bo por tuma.